Ўзбекистон Қаҳрамони Анатолий Панин 72 ёшида вафот этди\n15:03 / 21.10.2021\nНавоий кон-металлургия комбинати фахрийси, Ўзбекистон Қаҳрамони Анатолий Панин 2021 йил 21 октябр куни 72 ёшида вафот этди. Бу ҳақда комбинат расмий сайтида маълум қилинди.\n“Анатолий Николаевич Панин меҳнат фаолиятини 1970 йилда Шимолий кон бошқармаси “Шарқий” карьери экскаватор машинисти ёрдамчилигидан бошлаб, 1977-1983 йилларда экскаватор машинисти, 1983-2019 йилларда экскаватор машинистлари бригадаси бригадири вазифасида ишлаган.\nУ кўп йиллик меҳнат фаолияти давомида кон-металлургия соҳасида бой тажриба тўплаб, улкан жамоада ўз касбининг ҳақиқий жонкуяри, устоз-мураббий сифатида ҳурмат-эътибор топди. У Қизилқум саҳросини ўзлаштиришга қўшган муносиб ҳиссаси, ибратли фазилатлари, меҳнатсеварлиги, жонажон Ватанимизга чексиз муҳаббати ва садоқати билан кўпмиллатли халқимизнинг қалбидан ҳақли равишда чуқур жой олган фидойи инсон эди. Ҳар доим зиммасидаги масъулиятни чуқур ҳис этиб, тажрибали экскаваторчи сифатида улкан кон техникалари юқори унум билан ишлашини таъминлаб келди”, дейилади комбинат меҳнат жамоасининг таъзияномасида.\nАнатолий Панин 1995 йилда президент фармонига кўра, “Ўзбекистон Қаҳрамони” унвони билан мукофотланган эди. Шунингдек, кўп йиллик фидокорона меҳнатлари, соҳа ривожига қўшган муносиб ҳиссаси учун Ўзбекистон Республикаси Мустақиллигининг 1, 10, 20, 25 йиллик эсдалик нишонлари, “НКМК фахрийси” унвони, учала даражадаги “Кончилик шуҳрати” кўкрак нишонлари билан тақдирланган.\n21:16 / 24.08.2021


Ko'rildi: 929 Qo'shildi: 28-05-17\nКеча соат 20:20да "Ўзбекистон" каналида ўз фарзандини сотган аёл хақида кўрсатув эфирга узатилди. Нақадар аянчли ва уятли воқеа. Бу она учун кечирилмас хато, бола учун ҳам мақтанишга арзигулик иш эмас. Кўрсатув ижодкорлари аёлнинг бу йўлга кириб келиши, унинг тарбияси ҳақидаги тафсилотларни яхши очиб бердилар. Бироқ, эътиборимизни тортган нарса шу бўлдики, кўрсатувни таъсирчанлигини ошириш мақсадида ижодкорлар онаси томонидан сотилган мурғак қизчани ҳам экранга олиб чиқдилар. Тартибга кўра қизнинг юзи беркитилмади, у хозирда истиқомат қилаётган меҳрибонлик уйи манзили аниқ ошкора айтилди. Камига қизнинг ўзи ҳам онасига қарши интервью берди. Эфирда беғубор, ўзининг уятли ҳолатини чуқур тушунмаган гўдак ўйнаб юрипти, кадр ортида кўрсатув муаллифи боланинг ҳолатини меъёрига келтириб, томошабинлар юрагини ларзага солувчи сўзлрни ўқимоқда. Боладан кўрсатув таъсири ошириш учун шу тарзда фойдаланиш қанчалик пасткашлик.\nАхир, у бола онаси томондан сотилганини бутун элга олиб чиқиш уят эканлигини тушунмайди. Бундан журналистларнинг фойдаланиши эса разиллик эмасми? Инсон табиатан камчилиги, айбини ошкор этишни истамайди буни иснод деб билади. Мурғак гўдак эса буни ҳали тушунмайди, лекин буни кўрсатув ижодкорлари идрок этадиган даражадаги ёшдалар-ку?\nБола эртага улғайиб, уни онаси сотгани ва бу ТВ орқали бутун мамлакатга намойиш этилганини билиб қолса, қай аҳволга тушаркин. Кўрсатув ижодкорларини бу ишини оқлаш мумкин эмас. Қолаверса Ўзбекистон 1992 йилда бола ҳуқуқлари конвенциясига қўшилган бўлиб, унга кўра бу қип-қизил жиноят, ҳуқуқнинг ошкора поймол этилиши саналади. Биз журналистлар биламизки, миллий каналда бир кўрсатувни эфирга беришдан аввал минг чиғриқдан ўтказилади. Қизиқ, наҳот ТВ ходимлари кўрсатувнинг бу ҳуқуқий камчилигини кўздан қочирдилар. Энг ачинарлиси қизча ўзининг бу вазиятини бутун аҳоли билишини истаганмикан?


Андижон ҳокими ўринбосари "Вақф"га пул ўтказишни тавсия қилган — Minbar\nАндижон ҳокими ўринбосари "Вақф"га пул ўтказишни тавсия қилган\n4 июн 14:12 2 дақиқада ўқийсиз Янгиликлар\n28 май куни Андижон вилояти ҳокимининг иқтисодиёт ва тадбиркорлик масалалари бўйича биринчи ўринбосари Абдужаббор Эгамбердиев Рамазон ойида “Вақф” жамғармасига ихтиёрий равишда пул ўтказишни тавсия қилган.\nЛекин бу ихтиёрий тавсия кимга ва нима учун жорий этилгани ҳозирча номаълум.\nАввалроқ ОАВ ва ижтимоий тармоқларда андижонлик ўқитувчилар “Вақф” жамғармасига 50 минг сўмдан пул ўтказишга мажбурланаётгани ҳақида хабарлар тарқалганди. "Озодлик"ка арз қилган ўқитувчиларнинг айтишича, улар маошидан 50 минг сўм пул фитр садақаси учун ушлаб қолинишига рози экани ҳақида тайёрланган рўйхатга имзо қўйишган.\nЛекин Халқ таълими вазирлиги Андижон вилояти халқ таълими бошқармаси вилоят ҳудудида жойлашган мактабларга “Вақф” жамғармасига пул ўтказиш бўйича топшириқ берилмаганини айтган. Шунингдек, вазирликка тизим ходимларидан “Вақф” жамғармасига пул ўтказиш талаб қилинаётгани ҳақида мурожаат келиб тушмаган.\nЎзбекистонда "Вақф" можароси биринчи марта шов-шув бўлмаяпти. "Вақф" хайрия жамоат жамғармаси раиси Искандар Халилов фонд учун сотиб олинган "Малибу-2" автомобили ҳар кунлик эҳтиёж учун минилмаслиги, чекка вилоятларга сафар ва хорижлик меҳмонларга хизмат қилишга мўлжалланганини айтганди.\nИнтернетда "Вақф" раҳбарининг фондга келиб тушган маблағларга ўзи фойдаланиб юриши учун "Малибу-2" русумли автомобилни сотиб олгани ҳақида хабар тарқалган ва у кенг баҳс-мунозараларга сабаб бўлган эди.\n"Малибу-2" Ўзбекистонда ишлаб чиқарилган энг қиммат автомобил ҳисобланади, унинг нархи қарийб 276 миллион сўм ёки 32600 АҚШ долларига тенг.\n"Вақф" хайрия жамоат фонди раҳбарияти автомобил хайрия-эҳсонга тушган маблағларга эмас, балки жамғарманинг ўзининг асосий ҳисоб рақамидаги пулга харид қилинганини билдирган.\nХалқ таълими вазирлиги ўқитувчиларнинг шикоятларини қабул қилувчи виртуал инспекторни ишга туширган. Ўқитувчилар ҳуқуқлари бузилганда ёки турли тўловларга мажбурланганда ovoz.uzedu.uz сайти ёки +998 99 988 10 06 телефони ва телеграм рақамига мурожаатларини юборишлари мумкин.\nВақф фонди Андижон\nАндижон собиқ ҳокими сиздирилган "қандайдир мурожаатлар, мулоқотларни" лаънатлади ва қоралади\n27 авг 11:34 2 дақиқада ўқийсиз\nПрокуратура «анжанча спектакл» қўйганларни жазолашни талаб қилаяпти (видео)\n15 июн 10:46 3 дақиқада ўқийсиз\nШавкат Мирзиёев Андижон вилоятини танқид қилди\n7 июн 22:38 1 дақиқада ўқийсиз\nКўзбўямачиликдан сўнг Андижон вилоят ҳокими истеъфога чиқиши керакми?\n1 июн 20:54 3 дақиқада ўқийсиз\nАндижонда аравачага михланган боланинг уйи нега бузилмоқда?\n27 апр 16:15 3 дақиқада ўқийсиз


Видео: Кундузи тиш шифокори, кечқурун футбол шарҳловчиси бўлган мисрлик аёл ҳикояси\n20:45 / 09.07.2016\nМанар Сархан мижознинг тишини таъмирлаб, қўлларини тозалаб ювди-да, ЕВРО-2016 ўйинларига доир янгиликларни ўқиб, уларни таҳлил қилиш учун тайёрланди. У Мисрда футбол ўйинларини шарҳловчи ягона ва биринчи аёл ҳисобланади. Бу ҳақида Emirates 24/7 нашри хабар қилди.\n27 ёшли Сархан ҳар ҳафта CBC хусусий телеканалида футбол мусобақаси ўйинларини изоҳлайди, собиқ футболчилардан иборат бу маконда аёл кишининг фаолият юритиши камёб ҳодисадир.\n“Мен стоматология соҳасини касб сифатида танлаганман, футбол эса менинг муҳаббатим ва борлиғимдир”, - дейди Сархан.\n“Дастлаб мен футбол ўйнашга ҳаракат қилдим, бироқ Мисрда бунинг учун аёлларга қулай имконият йўқ. Шу боис футбол ўйинларини таҳлил қилишга қарор қилдим”, - дейди у қабулига келган беморни кўздан кечириб.\nСархан 2002 йилдан кўнгилли журналист сифатида ишлай бошлади. Шундан сўнг у газета ва ижтимоий тармоқлардаги сайтлар учун мақолалар ёза бошлади.\nМанар Сархан кундузи давлатга қарашли тиббиёт маркази ва дўстининг хусусий клиникасида фаолият кўрсатади. Кечқурун эса футбол ўйинларини кузатиб, сўнгги янгиликларни кўздан кечиради.\n“Кундузи тиш шифокори, кечқурун эса футбол шарҳловчисиман”, - дея изоҳ беради Сархан жилмайиб.\nМўмай даромад келтирувчи стоматолог касбига мисрликлар ҳурмат билан қарашади. Спорт оламига шарҳловчи бўлиб кириш эса аёл киши учун осон бўлмаганлиги аниқ.\nМанбага кўра, Сарханнинг хонаси Миср ва Европа футболчиларининг суратлари билан тўлган.\n“Аввал футболга қизиқишимни кўриб, устимдан кулишарди. Ҳамма менга “Қиз боланинг ўрни ошхонада” деб таъкидлашарди”, дейди у.\nЕвропанинг етакчи клублари ва уларнинг ўйинлари Мисрда қизиқиб томоша қилинади. Сархан бу ўйинларни изоҳлашга уста эканлигини исботлади.\nCBC телеканалидан Иброҳим Файёқ дастлаб Сарханни кўрганида унинг аёл киши, устига-устак тиш шифокори эканини эшитиб, ажабланганини билдирди. “Энди эса уни телеканалдан қўйиб юбормаслик учун барча имкониятларни ишга соламан, чунки рақиблар доим уни ўзларига оғдиришга ҳаракат қилишади”, - дейди у.\n“Манар футбол ҳақида кенг тушунчага эга бўлиб, унинг футбол шарҳлари ўзгачалиги билан ажралиб туради. Унинг турли жамоаларнинг режалари ва тактикаларга изоҳ бериши мени ҳайратга солган”, - дейди Файёқ.\nСарханнинг сўзларига кўра, унинг “Реал Мадрид” клубига бўлган қизиқишига Зинедин Зидан сабабчи бўлган.\nУ бирор бир ўйинни кенг қамровли техник таҳлил қилмоқчи бўлса, уни икки маротаба кўриб чиқишини маълум қилди.\nСарханнинг футболга бўлган қизиқиши уни испан тилини ўрганишга илҳомлантирди, у шу йўл билан Ла Лигадаги ўйинларни асл манбалардан кузатади. У ўз қарашларини янада бойитиш мақсадида итальян ва португал тилларини ҳам ўрганишни режалаштирмоқда.\nОнасининг айтишига қараганда, Манар болалигидан футболга меҳр қўйган. “Мен унинг ўз соҳасида ўқишни давом эттиришини истардим, аммо у футбол шарҳловчиси эканлигидан бахтиёр”.\nСарханнинг орзулари Миср чегарасидан ташқарига чиқиб, у Испанияда халқаро миқёсдаги шарҳловчи бўлиб ишлашни хоҳлайди.


Муқаддас ислом дини таълимотида кишининг фарзанд тарбияси, аҳли оиласи равнақи, фаровонлиги, моддий ва маънавий камолоти йўлида меҳнат қилиши энг улуғ ажру савобли амаллардан ҳисобланади. Шунингдек, ўта муҳим амаллардан ҳисобланиб, масъулият ҳам юклайди. Фарзанд тарбияси билан шуғулланиш икки дунё саодатини қўлга киритиш дея таълим беради.\nПайғамбаримиз Муҳаммад мустафо (с.а.в) ўзларининг муборак ҳадисларининг бирида: “Фарзандларни севишлик дўзахдан пардадир, улар билан бирга дастурхон атрофида ўтириб таомланишлик дўзахдан омонлик хатидир”- дея марҳамат қилганлар. Бошқа бир ҳадисларида: “Фарзандларингизни тез-тез ўпиб туринглар бас, сизларнинг ҳар бир ўпичларингиз жаннатдан даражадир”, деб марҳамат қилганлар. Саҳобалардан Ақроъ ибни Ҳобис (р.а) бир куни Набий (с.а.в) нинг набиралари ҳазрати Ҳасан (р.а) ни тиззаларига олиб, пешонасидан ўпиб, эркалатиб ўтирганларини кўриб, ё Расулаллоҳ набирангизни ўпаяпсизми? Мени ўнта фарзандим бор бирортасини ўпмаган эканман деганида Набий (с.а.в) “Кимки раҳм қилмаса унга ҳам раҳм қилинмас”, деб жавоб берган эканлар.\nАнас ибн Молик (р.а) дан ривоят қилинган ҳадисда у киши Расулаллоҳ (с.а.в) дан : “Ё Расулаллоҳ кишининг оила даврасида аҳли аёли, фарзандлари билан ўтириши яхшими ёки масжидда ўтиришими? — деб сўрадим. Расули акрам (с.а.в): “Кишининг бир соат аҳли оиласи, фарзандлари даврасида ўтириши менинг мана бу масжидимда эътикоф ўтиришидан кўра яхшидир”, дедилар. Ҳазрати Анас ибни Молик (р.а): “Ё Расулаллоҳ (с.а.в) кишининг аҳли оиласига нафақа қилиши яхшими сиз учун ёки Аллоҳ йўлига нафақа қилишими?”, деб сўрадим. Расулуллоҳ (с.а.в) “Кишининг аҳли оиласи учун бир дирҳам (кумуш танга) инфоқ қилиши мен учун яхшидир Аллоҳ йўлига бир динор (олтин танга) инфоқ қилмоқлигидан”, деб жавоб бердилар. Мўмин мусулмон кишининг аҳли оиласи нафақаси учун қиладиган меҳнатларига нақадар улуғ ажру савоб олиши ҳақидаги хабарни қуйидаги ҳадисдан ҳам билиб олсак бўлади. Манбаъул одоб ва Иҳёда келтирилишича, суюкли Пайғамбаримиз Мухаммад Мустафо (с.а.в): “Аҳли аёл хизмати Робби таолонинг ғазабини ўчиради, ҳасанот ва даражотни зиёда қилади. Нафақаи аҳли аёл жаннатдаги ҳурул ийнга маҳрдир. Киши модомики аҳли оиласини хизматини қилар экан унинг номини Аллоҳ таоло шаҳидлар девонига ёзади. Аллоҳ таоло у учун аҳли оиласига хизмат қилган ҳар бир кеча ва кундузига мингта шаҳидлик савобини беради. У бандасининг ҳар бир босган қадами учун бир ҳаж ва бир умрани савобини беради. Аллоҳ таоло унинг танасидаги томирлари ададича жаннатдан шаҳар ато этади”. Пайғамбаримиз (с.а.в) яна шундай марҳамат қилганлар: “Қайсики мўмин банда хотинига уй рўзғор ишларида ёрдам берар экан Аллоҳ таоло у учун Айюб, Довуд ва Яқуб алайҳумуссаломлар савобини ато этади”.\nАнас ибн Молик (р.а) дан ривоят қилинади: Ёши улуғ бир киши ёш гўдаги билан Набий (с.а.в) нинг ҳузурларига келиб турар эди. Тақдир экан фарзанди вафот этди. Шундан сўнг у киши Расулуллоҳни ҳузурларига келмай қўйди. Пайғамбаримиз (с.а.в) у киши ҳақида сўрадилар. Саҳобалар “сизни олдингизга олиб келиб турган фарзанди вафот этган. Шу сабаб келмай қўйди”, деб жавоб бердилар. Пайғамбаримиз (с.а.в) “Нега менга бу ҳақда хабар бермадиларингиз, юринглар биродаримизни ҳолидан хабар олиб, унга таъзия изҳор қилайлик”, дедилар. Набий (с.а.в) саҳобалар билан борганларида ҳалиги киши маҳзун ҳолатда “Ё Расулаллоҳ (с.а.в) фарзандимдан умидим катта эди. Қариган чоғимда менга суянчиқ бўлади деб умид қилган эдим”, деб кўзига ёш олиб кутиб олди. Расулуллоҳ (с.а.в) “Қиёмат қоим бўлганида Аллоҳ таоло фарзандингизга “жаннатга кир”, дейди. Фарзандингиз “ота-онамчи улар кирмайдиларми”, дейди. Яна бир бора жаннатга кир дейилганда ота-онамчи дейди. Учинчи марта айтилганида жаннатга ота-онасиз киришдан бош тортади. Шунда Аллоҳ таоло сизларни биргаликда жаннатга киришга изн беради. Фарзанд ота-онасини шафоат қилиб, жаннатга қўлидан тутиб олиб киради бу сизни хурсанд қилмайдими”, дедилар. Шунда унинг юзидаги хафалик кетди”. Демак, фарзандларимиз бизга бу дунё ва охиратда фойдаси тегадиган улуғ неъмат экан уларнинг қадрига етиб, чиройли тарбия бериш биз ота-оналарни зиммамиздаги буюк бир масъулият ҳисобланади.\nМ.Абдухолиқов - Пайариқ тумани бош имом хатиби\nКиритилган вақти: 03/07/2020 14:46; Кўрилганлиги: 628\nМатериал манзили: https://www.sammuslim.uz/articles/eductaion/farzand-tarbiyasi-masuliyat-va-ulug-sharaf\nЧоп этилган вақт: 30/07/2021 03:34


Шомуродовнинг трансфер нархи яна ошди – у «Ростов»нинг энг қимматбаҳо футболчиси\nTransfermarkt портали 2019 йил якунларига кўра футболчиларнинг янги трансфер нархини баҳолади.\nУнга кўра, нашр мутахассислари «Ростов» клубининг ўзбекистонлик ҳужумчиси Элдор Шомуродовнинг трансфер нархини 6,5 миллион еврога баҳолаган. 24 ёшли футболчининг баҳоси сентябрда 2,5 миллион евро эди, бу сафар эса 4 миллион еврога қимматлади.\nНатижада Элдор Шомуродов «Ростов» клубининг энг қимматбаҳо футболчиси бўлиб турган Роман Еременкодан (4 млн. евро) ўтиб кетди.\nКейинги ўринларда «Ростов»нинг яна икки футболчиси – Матиас Норманн (6 миллион евро) ва Алексей Ионов (4,5 миллион евро) жой олган.


05:00 / 17.02.2017 2888 pdf Ўқиш режими + -\nТаъриф: Солиқлар, бошқача қилиб айтганда, молиявий вазифалар, закотдан бошқа молиявий таклифларни ўз ичига олади. Баъзи уламолар, молда закотдан бошқа олинадиган ҳақ йўқ, деганлар. Бошқа уламолар эса, молда закотдан ташқари олинадиган бир қанча шаръий ҳуқуқлар мавжуд дейишган.\nМолдаги закотдан ташқари шаръий ҳуқуқлар борлигини аввалда ҳимоя қилган уламолардан бири Ибн Ҳазм ҳисобланади. У кишининг «ал-Муҳалла» деган китобида ушбу мавзуда сўз юритилган. (ал-Муҳалла, 10-жуз, 105-саҳифа).\nУндан сўнг Жувайнийнинг «ал-Ғиёсий» китобида ҳам бу мавзуга тўхталган. (ал-Ғиёсий, 261-283-саҳифалар).\nАгар бу китобларни мутоала қилиб кўрсангиз, ўша асрдаги уламолар ушбу масалада шиддатли тортишувлар қилишганига гувоҳ бўласиз.\nМолни вазифалантиришга турткилар\nЯъни, солиқ солиш учун туртки бўладиган ҳолатлар.\nИмом Жувайний ушбу турткилардан бир нечтасини зикр қилган. Қаҳатчилик, қурғоқчилик, фақирлик. Уруш пайтида аскарларга ойлик етмай турган вақтлар, хусусан, душман ҳужум қилиб ёки хавф солиб турганда, яна бўлажак турли фалокатларга олдиндан захийралар тўплаганда кишиларнинг закотидан ташқари ҳам солиқлар солиш мумкин. Ушбу ҳожатлар учун агар байтул молда етарли маблағ бўлмасагина, бойларга солиқ солинади. Байтул молда етарли маблағ бўлса, бойларнинг закотдан бошқа маблағларини олиш дуруст эмас.\nИмом Жувайний шундай дейди: «Мен қатъий ихтиёр қилган нарса шуки, давлат бошлиғи бойларнинг ортиқча молларидан етмай турган жойларга ва муҳтожлик ўринларига сарфлашларини сўрайди ва уларнинг зиммасига юклайди». «ал-Ғиёсий», 261-саҳифа).\nОммавий нафақаларнинг зиёда бўлиши\nУшбу кўриниш солиқ солишнинг асосий василаларидандир. Бу хусусда асримизнинг оммавий иқтисод уламолари ўз китобларида кўплаб ёзмоқдалар. Мусулмон уламолар эса, улардан бир неча аср олдин бу мавзуъни муҳокама қилган эдилар. Умар ибн Хаттоб розияллоҳу анҳу даврларида ислом диёрлари кенгайди. Аскар ва фуқароларнинг нафақалари ҳам ортди. Ҳатто Умар розияллоҳу анҳу ғозийлар жанг билан фатҳ қилган ерларни уларга тақсим қилиб бермай қўйдилар. Балки у ерларни омма мусулмонларга вақф қилдилар.\nБаъзилар ушбу ерларни бўлиш кераклигини айтганда, уларга қараб:\n«Агар Ироқ ва Шом ерлари тақсим қилинса, чегараларни нима билан тўсилади, Шом, Ироқ ерларидаги ёш болалар, бева-бечораларнинг нафақалари нима бўлади?» - дедилар.\nЯна: «Мана бу чегараларни кўряпсизларми? Уларни қўриқлашга кишилар керак. Мана бу Шом, Жазийра, Кўфа, Басра ва Миср каби катта-катта шаҳарларни кўряпсизларми? Бу жойларга аскарлар лозим. Уларга ойликлар бериш керак. Агар ерлар бўлиниб кетса, уларга қаердан нафақа топиб берамиз?» - деб тушитирдилар.\nЖувайний айтади: «Аммо ҳозирга келиб Ислом чегаралари Аллоҳга шукрки, борган сари кенгайиб бормоқда. Ҳар бир даврнинг ўз расми ва ўз ҳукми бор». («ал-Ғиёсий», 255-саҳифа).\n«...Агар аскарлар кўпайиб нафақалари ортса, уларга етгудек нафақани бойлардан олиш лозим бўлади». («ал-Ғиёсий», 280-саҳифа).\nСолиқ солишнинг шартлари\nУламолар имконияти бор бойларга солиқ солишнинг шартларни қўйганлар.\nУлардан бир нечасини зикр қиламиз:\n1. Султоннинг адолати бўлиши керак.\n2. Илмли ва тажрибали мутахасисиларнинг маслаҳати билан бўлиши керак.\n3. Шаръий умумий эҳтиёжнинг бор бўлиши.\nЖувайний айтади: «Султон саройлар, қасрлар қуриш, бойлик тўплаш, фахр ва азизлик талаб қилиш учун мусулмонлар молига қўл чўзишини дуруст эмас дейман». («ал-Ғиёсий», 286-саҳифа).\nШу кабиларга нафақа қилиш оммавий эмас балки хусусий ишлардандир. Булар шариатда манъ қилинган. Чунки, бу каби инфоқларда буҳудалик ва исроф бордир.\n4. Хусусий манфаатлар учун оммага солиқ солинмайди.\nМисол учун, омманинг эҳтиёжи тушадиган ариқни тозалаш, кенгайтириш учун омманинг маблағидан олиш мумкин. Лекин маълум кишиларгина фойдаланадиган ариқ бўлса, уни тозалаш ва кенгайтириш учун ушбу хос одамлардангина маблағ йиғилади.\nИмом Абу Юсуф шундай дейдилар: Барча мусулмонлар учун манфаати бор ишга байтулмолдан (яъни, давлат хазийнасидан) маблағ ажратилади».\nЯна шундай ёзадилар: «Агар аҳолининг аксари катта анҳорларни тозалашга мажбур бўлишса, давлат хазийнасидан маблағ ажратиб уни тозалаб берилади. Аммо маълум кишиларнинг ерларига, экинларига, узумзор, хурмозорларига, боғ-роғ ва томорқаларига оқадиган анҳор бўлса, уни тозалаш ушбу ер эгаларининг зиммаларида бўлади. Байтул молдан бу каби ҳолатлар учун маблағ ажратиш лозим бўлмайди. («ал-Харож», 110-бет).\nҲанафий уламоларидан Мусилий айтадилар: «Катта анҳорларни тозалаш байтул молнинг зиммасидадир. Чунки уларнинг манфаати ҳаммага тегади». «ал-Ихтиёр», 3-жуз, 72-саҳифа).\n5. Талаб қилинган эҳтиёжни раво қилиш учун кифоя қилгудек маблағ байтулмолда бўлмаса, бойларга солиқ солиш дуруст бўлади.\n6. Яна шу билан бирга, хазийнада бўлмасада, лекин давлатнинг бошқа ерларидан ундирадиган ҳаққи бўлса, шулар билан умумий зарар қопланади. Агар ушбу ҳақлар ҳам етарли бўлмаса, солиқ солиш мумкин бўлади. Яна юқоридаги шартлар билан бирга, давлат раҳбарлари, иш юритувчилар, аскарбошилар ва шу каби мансабдорларнинг ҳою-ҳавасга ишлатиладиган нарсалари ҳам умумий заруратларни қоплаш учун сотилади.\nМўғил-татар босқинчилари Ислом шаҳарларига бостириб келаётганда, Иззудийн ибн Абдуссалом Миср султони Қутузга шундай деган эди:\n«Агар душман Ислом шаҳарларига кириб келса, ҳамма инсонларга душман билан урушиши вожиб бўлади. Сизларга эса, халқдан жиҳодга керак бўладиган нарсалар учун маблағ олиш жоиз бўлади. Лекин шарт шуки, байтул молда ҳеч нарса қолмаган ва яна ўзларингизнинг нафис буюмларингиз, ҳою-ҳавас учун асраб қўйган матоларингизни сотган бўлишингиз лозим. Аскрлар ҳам қурол-аслаҳалари ва от-уловларидан бошқа нарсаларини сотишлари ва ҳаммалри оддий халқ билан баробар бўлиб қолган бўлишлари шарт. Аммо аскарлар қўлида фахр, дабдаба матолари бўла туриб, оммадан маблағ тўплаш дуруст эмас». («ан-Нужум-аз-Зоҳира». Ибн Туғрий. 7-жуз, 72-73 саҳифалар).\nИмом Нававий ҳам Зоҳир Бийбарсга худди шу каби маслаҳатни берган эди.\n8. Яна ушбу ўринда кифоя қилгудек нарсани халқ ўзи хайрия қилиб турган бўлмаслиги шарт. («ал-Ғиёсий». 255-272 саҳифалар).\nЯъни, юзага келган мажбуриятни бартарф этишга кифоя қилгудек маблағни инсонлар ўз хоҳиши билан олиб келиб бераётган бўлса, бошқаларнинг молига солиқ солиб олиш дуруст бўлмайди.\n9. Давлатнинг ўзи қайтариб бериш имконияти етадиган миқдорда қарз олишнинг ҳам йўлини қилиши керак. Гоҳида давлат бойлардан олинадиган закот ва харожни ўз вақтидан олдинроқ олиб туриши ҳам мумкин. Бу муқосса – бирга бир ҳисоб-китоб қилиш йўли билан ёпиладиган қарзнинг ҳукмида бўлади.\nБойлар икки, уч ёки ундан кўпроқ йиллик закотларини олдиндан беришади, ўша йиллар келганда эса ушбу миқдордаги закот ёки харож улардан олинмайди.\n«Биз муҳтож бўлиб қолдик, бас Аббоснинг икки йиллик закотини (баъзи ривоятларда уч йиллик) аввалдан олдин», - дедилар». Сунан Байҳақий 4-жуз. 110-саҳифа).\nИмом Ғаззолий айтадилар: Агар давлат бошлиғи байтул молга маблағ келиб тушишидан ноумид бўлса, аскар харажатлари, ёнланма аскарлар нафақотлари келажакда ортиб кетиши эҳтимоли бўлса, қарзга суянадилар. Ҳозирда қўлида ҳеч нарса йўқ, келажакда ҳам бўлишига умид йўқ? Ҳа! Агар унда ғойиб мол бўлса (кейин бериладиган қарзга ўхшаш) ёки доим келиб турадиган маълум ишончли жиҳат бўлса (бойлар қўлидаги омонат ёки харож, закот кабиларга ўхшаш), бас шунда қарз олиши яхшироқ бўлади». «Шифаул-Ғалийл лил-Ғаззолий». 241-саҳифа).\nИмом Шотибий айтади: «Қийинчилик пайтида қарз олиш, байтул молга келиб туриши кутилаётган ёки умид қилинаётган даромад бўлсагина, дуруст бўлади. Аммо кутилаётган фойда бўлмаса, даромадлар ҳам заифлашиб заруратни бартараф этолмайдиган миқдорга тушиб қолган бўлса, шундай пайтлардагина солиқ олиш ҳукми жорий бўлади».\n(«ал-Иътсом лиш-Шотибий». 2-жилд, 122-саҳифа).\n10. Солиқ зарурат миқдоридан ошиб кетмаслиги ҳамда шариат қоидалари, мақсадлари ва руҳига мувофиқ тарзда солиниши керак.\nЯъни, солиқ солишда адолатли бўлмоқ, яқин қариндошлар ва обрў-мартабали одамларга хушомад бўлмаслиги, мукаллафнинг иқтисодий имконияти, нисобга риоя қилиш, олинадиган миқдорни мўътадил бўлишини назорат қилиш лозим бўлади. Яна закот бобида баён қилинган умумий мақсадлардан оғишмаслик керак. «ал-Мустасфо лил-Ғаззолий». 1-жилд, 121-саҳифа).\n11. Йиғилган маблағни нима сабабдан тўпланган бўлса, шу йўлга ишлатиш лозим бўлади. Бу ўринларда ҳийла ишлатиш, алдамчилик бўлмаслиги керак.\n05:00 / 17.02.2017 1985\n05:00 / 17.02.2017 1719\nБаъзи инсонлар .Ношаръий солиқларни зулм, жабр ёки шариатга хилоф деган даъво ила имкон қадар адо қилмаслик керак, дейишади. Аслида бу тўғри даъво эмас. Ибн Таймия давоми...\n1620 05:00 / 17.02.2017\nАбдул Мажид ибн Ваҳб розияллоҳу анҳудан ривоят қилинади .Менга алАддаау ибн Холид розияллоҳу анҳу.Сенга Расулуллоҳ соллаллоҳу алайҳи васаллам менга ёздириб давоми...\n1705 05:00 / 17.02.2017\n1719 05:00 / 17.02.2017\n1676 05:00 / 17.02.2017


Китоб – маънавият сарчашмаси » Manaviyat targ`ibot markazi Navoiy viloyat bo`limi\nMuallif: admin Sana: 25-05-2016, 21:32 Bo`lim: Информация / Ijtimoiy soha\nПрезидентимиз Ислом Каримовнинг «Адабиётга эътибор – маънавиятга, келажакка эътибор» асарида инсоннинг маънавий камолотида, мустақил фикрлайдиган шахснинг шаклланишида, миллатимизнинг руҳи бўлган она тилимизни, халқимизнинг азалий қадриятларини келгуси авлодларга етказишда адабиётнинг ўрни ва аҳамияти беқиёс эканига алоҳида эътибор қаратилади.\nДарҳақиқат, китоб инсоннинг маънавий оламини бойитади. Ижодкорлик ва яратувчанлик қобилиятини шакллантиради.\nМустақилликка қадар мамлакатимизда 9 та нашриёт бўлган бўлса, истиқлол туфайли уларнинг сони юздан ошди. Нашриётларимиз томонидан ҳар йили икки мингдан ортиқ номдаги адабиёт қирқ миллиондан зиёд нусхада нашр этилмоқда. Нашриётларимиз маҳсулотлари Германия, Хитой, Россия ва бошқа қатор давлатларда ўтган халқаро китоб ярмаркаларида совринли ўринларга сазовор бўлмоқда.\nЎзбекистон Республикаси Вазирлар Маҳкамасининг 2010 йил 23 апрелдаги "2010-2015 йилларда болалар ва ўсмирларни маънавий камол топтиришга йўналтирилган ноширлик маҳсулотларини нашр этиш дастури тўғрисида”ги қарори соҳа ривожида муҳим ҳуқуқий асос бўлмоқда.\nКитоб савдосини ташкил этиш, аҳолига сифатли ва арзон нархлардаги янги адабиётларни ўз вақтида етказиб бериш борасида кенг кўламли ишлар амалга оширилмоқда.\nПойтахтимизда янги очилган "Китоб олами" маданий-маърифий савдо мажмуаси китобсеварларга ҳақиқий маънода туҳфа бўлди.\nЎзгача услуб ва дизайнда безатилган бу мўъжаз даргоҳ ўзбек, рус, чет эл ва болалар адабиёти бўлимларидан ташкил топган. Бу ерда олти минг номдаги етмиш мингдан зиёд адабиёт мавжуд. Харидорлар дўкондан топа олмаган асарларни буюртма қилиши ҳам мумкин.\nҚўлида бир қанча китоблар билан мажмуада айланиб юрган Тошкент педагогика коллежи ўқувчиларига дуч келдик.\n– Бадиий адабиётлар, хорижий тилларни ўрганиш учун луғатлар сотиб олдим, – дейди коллеж ўқувчиси Севара Зоҳидова. – Мажмуадаги хотин-қизларга мўлжалланган турли китоблар ҳам жуда манзур бўлди. Пазандаликка қизиққаним сабабли пишириқлар, салатлар ҳақида маълумотлар берилган рисолалар харид қилдим.\nАйни пайтда "Китоб олами" маънавий-маърифий савдо мажмуаси "Ўзбекистон", "Миллий энциклопедия", "Ўқитувчи", Чўлпон, Ғафур Ғулом номидаги ва бошқа нашриёт-матбаа ижодий уйлари билан ҳамкорликда фаолият юритмоқда. Ундан ташқари юртимиздаги юздан ортиқ нашриёт ва муаллифлар билан яхши алоқа йўлга қўйилгани китобхонларга нафақат сифатли, шу билан бирга арзон нархлардаги китобларни харид қилиш имконини бермоқда.\n– Зиё масканимизда ёш авлоднинг маънавиятини юксалтириш, китобга меҳр уйғотиш, уларни ватанпарварлик, миллий анъана ва қадриятларга ҳурмат руҳида камол топтириш мақсадида бир қатор ижтимоий акциялар, ёзувчи ва шоирлар билан ижодий учрашувлар, янги асарлар тақдимоти, китоб байрамлари, адабиёт ҳафталиклари, маърифий тадбирлар ўтказиб келинмоқда, – дейди "Китоб олами” савдо мажмуаси бош менежери Муҳаммадали Тугалов. – Айниқса, "Китоб ва мактаб", "Китоб ва ҳунар", "Китоб ва спорт" акцияларида ёшлар фаол қатнашди. "Китоб ва мактаб", "Китоб ва ҳунар” акциялари давомида пойтахтимиздаги 286 умумтаълим мактаби, 120 касб-ҳунар коллежи ва академик лицейларда китоб савдоси ярмаркалари ўтказилди. Таълим даргоҳларига китоблар жамланмаси етказиб берилиб, кутубхона фонди бойитилди. Бу каби тадбирлар Тошкент вилоятидаги таълим даргоҳларида ҳам олиб борилмоқда. Ёзги таътил кунларида оромгоҳларда ҳам китоб фестиваллари, китоб ярмаркалари ўтказиш режалаштирилган.\nМазкур мажмуага келган кишилар "Омадли китобхон" акциясида иштирок этиб, чегирма нархларда китоб харид қилиши, совғалар олиши ҳам мумкин. Ҳар бир байрамда ўзига хос чегирмалар берилиб, тадбирлар ташкил этилмоқда.\nМажмуанинг болаларга мўлжалланган бўлими доимо ёш китобхонлар билан гавжум. Бўлим пештахталарида ўзбек, рус ва инглиз тилларида чоп этилган эртаклар, бўяш китоблари, энциклопедиялар, ўйинли нашрларни топиш мумкин. Бу ерда кўзи ожиз болалар учун брайл ёзувидаги эртак ва бадиий китоблар ҳам бор. Ушбу шинам, кенг ва ёруғ хонада болажонларнинг китоблар билан танишиши, мутолаа қилиши учун қулай шароит яратилган.\nДам олиш кунлари болаларга мўлжаллаб ўтказиладиган хайрия байрамлари, китоб акциялари болаларни китоб мутолаасига янада қизиқтириш, уларнинг ёшлик чоғидан бошлаб китобга ошно бўлиб улғайишига хизмат қилаётир.\nДадаси билан китоб харид қилишга келган Фаёзиддинга болалар бўлими жуда маъқул бўлди.\n– Бу ердан китобларни ўзимиз танлаб олишимиз, шу ернинг ўзида ўқишимиз мумкинлиги менга жуда ёқди, – дейди Яккасарой туманидаги 160-умумтаълим мактабининг 4-синф ўқувчиси Ф.Азимов. – Дарсдан бўш вақтларимда тез-тез шу ерга келиб туришни истайман.\nСавдо мажмуасининг ширинсўз, маданиятли, чаққон ходимлари истаган китобингизни топишга кўмаклашиб, китоб танлаш борасида маслаҳатлар беради. Айни пайтда бу ерда йигирма беш киши иш билан банд бўлиб, уларнинг аксарияти касб-ҳунар коллежларини битирган ёшлардир.\n"Соғлом она ва бола йили” Давлат дастурида белгиланган вазифалар ижросини таъминлаш мақсадида маънавият масканининг ҳудудларда филиаллари очилмоқда. Қорақалпоғистон Республикасида, Андижон, Наманган, Фарғона, Самарқанд вилоятларида дўконнинг филиаллари иш бошлади.\nБу каби маънавият масканларининг очилиши ёшларнинг маънавий-маърифий эҳтиёжини қондиришга, уларни китобга ошно этишга, мутолаа маданиятини юксалтиришга хизмат қилади.\n“Интернетдаги таҳдидлардан ҳимоя” номли китоб тақдимотлари\nКИТОБ ЎҚИ(МА)ЙДИГАН ОДАМЛАРНИ ЖИНИМ СУЙМАЙДИ...


Қирқ ҳадис: Ўнинчи ҳадис: Ҳадисдан олинадиган фойдалар (2)\nBy Шайх Саидаҳмад Нуриддин on 12/03/2018 АЛ-АРБАУН АН НАВАВИЙЯ ҲАДИС\nАллоҳнинг неъматларига солиҳ амаллар билан шукр қилинади. Бу иш вожибдир. Аллоҳ таолонинг пайғамбарларга айтган: «Ҳалол-пок нарсалардан еб-ичингиз ва солиҳ амал қилингиз» (Мўъминун сураси, 51) ҳамда мўминларга қарата айтган: «Биз сизга ризқ қилиб берган ҳалол-пок нарсалардан еб-ичингиз ва Аллоҳга шукр қилингиз» (Бақара сураси, 172), деган сўзлари шунга далолат қилади.\nЮқоридаги икки оят йиғиндисидан шукр қилиш солиҳ амалдан иборат, деган хулоса чиқади. Чунки ҳадисда Расулуллоҳ соллаллоҳу алайҳи ва саллам: «Дарҳақиқат, Аллоҳ пайғамбарларга буюрган ишни мўминларга ҳам буюрди», дедилар. Аллоҳ таоло пайғамбарларни иккита ишга буюрди: биринчиси, ҳалол-пок нарсалардан еб-ичиш бўлса, иккинчиси, солиҳ амал қилиш.\nШунга кўра, «Аллоҳга шукр», «Алҳамдулиллаҳ» (Аллоҳга ҳамд бўлсин), деган ҳар қандай инсон У зотга шукр қилган бўлавермайди. Балки банда шукр қилиши учун амали солиҳ бўлиши лозим. Шунинг учун баъзи фуқаҳолар айтишади: «Шукр неъмат ато этувчи Зотга тоат-ибодат қилишдан иборатдир».\nБирон ишни бажариб турган кишини яна шу ишга буюриш жоиздир. Ҳадисда келтирилган оятда Аллоҳ таоло пайғамбарларга қарата: «…солиҳ амал қилингиз», деди. Пайғамбарларни солиҳ амал қилишга буюрди. Ҳолбуки, у зотлар шундоқ ҳам солиҳ амал қиладилар, бунда шак-шубҳа йўқ. Бу маънони бошқа бир оятдаги Аллоҳ таоло Расули Муҳаммад соллаллоҳу алайҳи ва салламга хитоб қилиб айтган: «Эй Пайғамбар, Аллоҳга тақво қилинг» (Аҳзоб сураси, 1), деган сўзида ҳам учратиш мумкин. Ушбу оятда Аллоҳ таоло Пайғамбарини тақво қилишга буюряпти. Ҳолбуки, у зот одамлар ичида Аллоҳдан энг кўп тақво қиладиган зот эдилар. Бизлар шунча хато-камчиликларимиз бўлишига қарамай, биров «Аллоҳга тақво қилинг», деса аччиғимиз чиқади. Ёки «Аллоҳ ҳидоят қилсин», деса, «Мен ҳидоятда бўлмай, нимадаман?!» деймиз. Ҳолбуки, Расулуллоҳ соллаллоҳу алайҳи ва салламдай зотга Аллоҳ таоло «Аллоҳга тақво қилинг», деб хитоб этаётир.\nПайғамбарлар алайҳимуссалом гарчи солиҳ амал қилиб келган бўлсалар-да, ўз йўлларида собитқадам ва бардавом бўлишлари учун солиҳ амал қилишга буюрилганлар.\nҲадисда зикр қилинган оятлардаги «ҳалол-пок нарсалардан» ҳамда мўминларга қарата айтилган «Биз сизга ризқ қилиб берган ҳалол-пок нарсалардан», деган сўзлардан нопок нарсалар ҳаром қилингани келиб чиқади.\nБироқ нопок нарсалар қандай аниқланади? Ҳар бир инсон ўзича нопок ва ифлос санаган нарсалар нопок бўладими ёки бунинг учун уни шариат нопок санаши керакми?\nЖавоб: шариат нопок ва ифлос санаган нарсалар нопок ва ифлос нарсалардир. Чунки бу иш одамларнинг ақлига ҳавола қилиниши мумкин эмас. Негаки, бунинг ортидан барчага маълум бўлган ёмонлик ва ихтилофлар келиб чиқади. Айтайлик, кимдир чигирткани, кимдир зобъни ёқтирмайди, ундан жирканади, нопок санайди. Ҳолбуки, шариат ҳукмига кўра, ҳар иккиси ҳалол ҳисобланади. Шунинг учун, нопок санаш ҳар кимнинг диди ва табиатига ҳавола қилинмайди. Чунки ҳар бир инсон ўзи ейишга одатланмаган нарсаларни ёқтирмаслиги мумкин.\nАйтишларича, баъзи араблар қўнғиздан бошқа ер юзида ўрмалаган ёки ҳавода учган барча нарсаларни ейишган. Демак, бирон нарсанинг ҳалол-поклиги ёки нопок-ҳаромлигини аниқлаш шариатнинг иши, одамларнинг дид-хоҳишига ҳавола қилинмайди.\nҲадисдан маълум бўладики, ҳаром луқма еган одам ҳарчанд дуо ижобат бўлишига олиб борадиган ишларни қилса ҳам, тилаги рўёбга чиқиши қийин экан. Чунки Пайғамбар соллаллоҳу алайҳи ва саллам соч-соқоли тўзғиб, чангга ботиб, узоқ сафар қилган кишини зикр қилиб, ортидан «қаёқдан ҳам дуоси мустажоб бўлсин», деганлар. Бу гап унинг дуоси мустажоб бўлиши қийин деганидир.\nБироқ бу гапдан ҳаром еган инсоннинг дуоси мустажоб бўлмайди деган маъно чиқадими?\nЖавоб: йўқ, чунки инсон бирон ишнинг амалга ошишини қийин санаса-да, воқеликда содир бўлиши мумкин. Расулуллоҳ соллаллоҳу алайҳи ва саллам одамларни ҳаромдан ҳазар қилдириш учун ҳаром еган инсоннинг дуоси мустажоб бўлишини йироқ санадилар.\nСафар қилиш дуонинг ижобат бўлиши омилларидан биридир. Ҳадисда келишича, мусофирнинг дуоси қайтарилмас экан. Расулуллоҳ соллаллоҳу алайҳи ва саллам сафарни зикр қилишлари унинг дуо мустажоб бўлишига таъсир этишига далолат қилади. Айниқса, инсон узоқ сафар қилса, ватанидан олисда бўлса, қалби янада юмшоқ ва хокисор, Аллоҳга илтижоли бўлади.\nСоч-соқолнинг тўзғиган, тананинг ғуборга беланган бўлиши ҳам дуонинг мустажоб бўлишига элтувчи омиллардан экан.\nБироқ шуни эслатиб ўтиш лозимки, бирон шаръий сабабсиз мубоҳ ва ҳалол ишлардан сақланиш шариатда қораланган амалдир. Шунинг учун таъкидлаш лозимки, ҳадисда айтилаётган сочнинг тўзиши, тананинг чангга беланиши орқали дунё ишларидан кўра кўпроқ охиратга эътибор қаратиш лозимлиги баён этилган.\nДуода икки қўлни кўтариш ҳам дуонинг ижобат бўлиш сабабларидан саналади.\nБунинг учун икки кафтни бир-бирига ёпиштириб, кўкракнинг юқори қисми баробарида кўтарилади. Аллоҳга илтижо айлаб дуо қилинганда икки қўл янада баландроқ кўтарилади. Расулуллоҳ соллаллоҳу алайҳи ва саллам истисқо (ёмғир сўраш) дуосида қўлларини шунчалик баланд кўтарганларидан, кўрганлар у зот кафтларининг орқа томонини осмонга қаратиб турибдилар, деган ўйга бориб қолган эди. Демак, инсон дуо-илтижоси кучайган сари қўлларини шунчалик баланд кўтаради.\nШу ўринда бир масала бор: ҳар қандай дуода қўл кўтариш жоизми?\nЖавоб: дуода қўл кўтариш уч турдан иборат:\nҚўл кўтариш ҳақида далил келган дуолар.\nҚўл кўтармаслик ҳақида далил келган дуолар.\nҚўл кўтариш-кўтармаслик ҳақида бирон далил келмаган дуолар.\nБиринчи турга мисол: имом истисқо (ёмғир ёғишини сўраш) ёки истисҳо (ёмғир тинишини сўраш) учун дуо қилса, ўзи ҳам, қавм ҳам қўлларини дуога кўтарадилар. Имом Бухорий Анас розияллоҳу анҳудан ривоят қилган ҳадисда келишича, бир аъробий жума хутбаси асносида Расулуллоҳ соллаллоҳу алайҳи ва салламдан ёмғир сўраб дуо қилишларини сўрайди. Шунда у зот қўлларини кўтариб, дуо қила бошлайдилар, одамлар ҳам у зотга эргашиб, қўлларини кўтариб дуо қиладилар.\nШунингдек, мусулмонлар бошига мусибат тушган пайтларда қилинган дуоларда ҳамда витрда қўлларни кўтариб дуо қилиш ҳадисларда собит бўлган. Яна ҳаж ва умра ибодати асносида Сафо ва Марва тоғлари устига чиққанда, Арафотда ва шу каби бошқа баъзи ўринларда қўл кўтариб дуо қилиш тўғрисида ҳадислар бор. Бу каби ўринларда қўл кўтариш масаласи очиқ ва тушунарлидир.\nИккинчи тур, яъни дуода қўл кўтармасликка келсак, бунга жума хутбаси асносида истисқо ва истисҳо дуоларидан бошқа дуоларни мисол қилиш мумкин. Имом хутбада мўмин-мусулмонларнинг ёки мужоҳидларнинг ҳаққига дуо қилганида қўлини кўтармайди. Агар бу вақтда қўлини кўтарса, суннатга хилоф иш қилган бўлади. Имом Муслим Умора ибн Руъбадан ривоят қилишича, у Бишр ибн Марвоннинг минбарда қўлларини кўтариб дуо қилаётганини кўради ва шундай дейди: «Аллоҳ бу икки қўлни яхшиликдан йироқ қилсин (ёхуд бу икки қўл қилган иш хунук ишдир)! Дарҳақиқат, мен Расулуллоҳ соллаллоҳу алайҳи ва салламни кўрганман: (хутбада дуо қилсалар) қўллари билан фақат мана бундай қилар эдилар», дея кўрсаткич бармоғини ҳавога кўтарди.\nШунингдек, намозда икки саждаси ўртасида, охирги қаъдада ўқиладиган ва шунга ўхшаш дуолар ҳам қўл кўтармай қилинадиган дуоларга мисол бўлади.\nУчинчи тур дуоларда қўл кўтариш ёки кўтармаслик тўғрисида далил келмаган. Аслида, қўлларни кўтариш дуо одобларидан ва унинг ижобат бўлиши сабабларидан бўлгани учун бу турли дуоларда қўллар кўтарилади. Расулуллоҳ соллаллоҳу алайҳи ва саллам айтадилар: «Дарҳақиқат, Аллоҳ таоло ҳаёли ва сахий Зотдир. Бандаси Унга қўлларини чўзса, уларни бўш қайтаришдан ҳаё қилади».\nБаъзи дуо қилинадиган ўринлар борки, уларда қўл кўтармаслик тўғрироқ бўлиши мумкин. Масалан, жума куни икки хутба орасида дуо қилиш. Бу ўринда саҳобалар дуо қилишса, қўлларини кўтарар эдиларми-йўқми, билмаймиз. Бинобарин, бу каби ўринларда дуо қилинса, қўл кўтариш-кўтармаслик масаласи ижтиҳодий масала. Ким дуода асли қўл кўтарилади, деб қўл кўтарса, эътироз қилинмайди. Шунингдек, ким бу ўринда саҳобалар қўл кўтариб дуо қилмаганлар, деб қўл кўтармаса, унга ҳам эътироз йўқ. Демак, ижтиҳодий масала бўлгани боис бу каби масалаларга енгил қараш лозим.\nДуонинг ижобат бўлишига олиб борадиган омиллардан яна бири Аллоҳ таолога рубубият (Раб) сифати билан илтижо қилишдир. Чунки ҳадисда зикр этилган киши Аллоҳга «Ё Раб, ё Раб!» дея илтижо қилган эди. Қолаверса, бошқа бир ҳадиси шарифда келишича, инсон «Ё Раб, ё Раб, ё Раб!» деса, Аллоҳ таоло: «Нима хоҳлайсан?» дер ёки шунга ўхшаш сўз айтар ва дуосини ижобат қилар экан. Шунинг учун ҳам, Қуръонда зикр қилинган дуоларнинг аксари «Ё Раб» нидоси билан бошланганини кўрасиз.\nСалафлардан бири бировнинг «Ё Саййидим» деб Аллоҳга дуо қилаётганини эшитганида: «Ё Саййидим», дема, балки пайғамбарлар айтганидек «Ё Раб», дегин дея танбеҳ берган экан. Шаръий сўз ва ибораларни ташлаб, уларнинг ўрнига бошқасини қўллаш хато. Гарчи инсон ўзи ихтиёр қилган сўзлар Аллоҳни кўпроқ улуғловчи деб ўйласа ҳам.\nКўпчилик одамлар шу балога гирифтор бўлишган. Улар Қуръон ва ҳадисларда келган шаръий дуолардан бурилиб, ўзларича тўқиб олган турли қофияли дуоларни айтиб юришади. Ҳатто бу дуоларнинг баъзиларида шариатга хилоф сўзлар ҳам бўлиши мумкин. Сизларга насиҳатим, шаръий дуолардан бошқасини тутманг. Инсоннинг Раббидан сўрамоқчи бўлган ўзига хос бирон ҳожати бўлиши бошқа масала. Бироқ инсон оддий ҳолатларда Аллоҳга дуо қилар экан, суннатда келмаган, узундан-узун, қофияли дуоларни айтмагани афзал.\nҲаром еб-ичишдан қаттиқ ҳазар қилиш лозим. Чунки ҳаром ейиш дуонинг мустажоб бўлишига олиб борувчи бошқа сабаблар муҳайё қилинган пайтда ҳам дуонинг рад этилишига сабабчи бўлади. Ундан ташқари, Аллоҳ сақласин, ҳаром ейиш инсон тоат-ибодатларни ташлаб қўйишига ҳам олиб боради. Чунки бадан бузуқ нарсалар билан озиқланар экан, бу озуқа, албатта, унинг диёнатига таъсир ўтказади. Аллоҳул мустаъон – фақат Аллоҳ ёрдам сўраладиган Зотдир!\n Зобъ (илмий номи Uromastyx) – калтакесаксимонлар туркумига мансуб саҳрода яшовчи ҳайвон. Ташқи кўриниши тимсоҳга ўхшайди. Танаси қисқа ва йўғон бўлиб, ҳар бирида бештадан панжа бўлган бақувват оёқлари бор. Ранги малла ёки кулранг. Боши учбурчаксимон, тишлари ўткир ва бақувват. Вояга етган зобънинг узунлиги 85 смгача етади. Бурама ва тикансимон думи танасига нисбатан қисқа бўлади. Асосан саҳрода ўсувчи ўсимликлар, шунингдек, баъзи кичик ҳашаротлар билан озиқланади. Саудия Арабистони, Ироқ, БАА, Миср, Сурия, Иордания, Эрон, Яман каби давлатларда кўп учрайди. Ҳозирга қадар саҳройи араблар зобъ гўштини севиб истеъмол қилишади (Тарж.).\n «Учта дуо борки, рад этилмайди: отанинг ўғлига қилган дуоси, мусофирнинг дуоси, мазлумнинг дуоси» (Аҳмад (2/258), Абу Довуд (136), Термизий (3442) ривояти).\n Муслим ривояти, 874.\nAvvalgi maqolaСавол-жавоблар (02.12.2018)\nKeyingi maqola Аббосийлар давлати: Восиқ ибн Муҳаммад


Жанубий Осетияда вазият мураккаблигича қолмоқда.\n08 март 2021, Тошкент вақти: 11:39\nХабарларга кўра, Жанубий Осетиядаги грузинларнинг Тамарашени қишлоғига хужум қилинган, шунингдек Цхинвали тумани яқинида грузиялик осетинларнинг норозилик намойишлари бўлиб ўтмоқда. Улар Жанубий Осетия раҳбариятининг истеъфо беришини талаб қилмоқдалар.\nРоссия Давлат думаси Грузия ҳукуматини Жанубий Осетиядаги вазиятни издан чиқаришда айблади.\nБугун Жанубий Осетия пойтахти Цхинвалида Грузия, Россия, Жанубий ва Шимолий Осетия вакиллари республикадаги вазиятни барқарорлаштириш масаласини мухокама қилмоқдалар.


Қашқадарёда ижтимоий соҳа объектларини капитал таъмирлаш ва жиҳозлаш учун қўшимча маблағ зарур - Халқ сўзи\nҚашқадарёда ижтимоий соҳа объектларини капитал таъмирлаш ва жиҳозлаш учун қўшимча маблағ зарур\n17:40 03 Июнь 2019 Жамият\n“Юксалиш” умуммиллий ҳаракати, Олий Мажлиснинг Инсон ҳуқуқлари бўйича вакили (омбудсман) ва Ўзбекистон хотин-қизлар қўмитаси вакилларидан иборат ишчи гуруҳ жорий йилнинг 29-30 май кунлари Қашқадарё вилоятига ташриф буюриб, у ерда қатор тадбирлар ўтказди. Бу ҳақда “Юксалиш” умуммиллий ҳаракати матбуот хизмати хабар бермоқда.\nЖумладан, ҳудудий инвестиция дастури ва 2019 йил давлат дастурида белгиланган вазифаларнинг жойлардаги ижросини ўрганиш мақсадида жамоатчилик мониторинги ва фуқаролар билан мулоқотлар амалга оширилди.\nЖамоатчилик мониторинги давомида Қашқадарё вилоятининг Касби ва Нишон туманларида ижтимоий соҳа объектларида олиб борилаётган қурилиш ва таъмирлаш ишлари кўздан кечирилди. Ишчи гуруҳ томонидан асосан мазкур ҳудудлардаги сув таъминоти тармоқлари, ички йўллар, мактабгача таълим, умумий ўрта таълим муассасаларини қуриш ва таъмирлаш бўйича ишларнинг ўз вақтида, самарали йўлга қўйилганлиги ўрганилди.\nЖумладан, Нишон туманида 2019 йил инвестиция дастурига мувофиқ “Нишон-1” насос станциясини капитал таъмирлаш ишлари ҳамда “Нишон-2” насос станциясигача бўлган 5,5 км узунликдаги масофага сув қувурлари тармоқларининг ётқизилиши ўрганилди. Ишлар жадал ташкил этилиб, айни пайтда умумий иш ҳажмининг 71 фоизи бажарилган.\nБундан ташқари, Нишон тумани мактабгача таълим бўлимига қарашли Мактабгача таълим муассасалари 2018—2019 йилларда капитал реконструкция қилиниб, топширилган мактабгача таълим муассасаларида жиҳозлаш бўйича етарли маблағлар ажратилмаганлиги учун тумандаги мактабгача ёшдаги болалар қамровига салбий таъсир қилмоқда. Хусусан, “Обод қишлоқ” дастури асосида 2018 йилда капитал реконструкция қилинган “Пахтакор” МФЙ ҳудудидаги 1-сонли 240 ўринли МТМ 1830,0 млн сўмга, “Пахтакор” МФЙ ҳудудидаги 16-сонли 140 ўринли МТМ 761,0 млн сўмга, “Байналминал” МФЙ ҳудудидаги 2-сонли 140 ўринли МТМ 1007,0 млн сўмга таъмирланганлиги, аммо биноларни жиҳозлаш учун эса маблағ ажратилмаганлиги маълум бўлди. Натижада, ушбу объектларда овқат пишириш учун электр плиталар, ошхона жиҳозлари, озиқ-овқат маҳсулотларини сақлаш учун омбор музлаткичлари мавжуд эмас.\n2019 йилда инвестиция дастурига асосан тумандаги “Наврўз” МФЙ даги 3-сонли 150 ўринли МТМ учун 2616,7 млн сўм, “Каптарли” МФЙ даги 5-сонли 150 ўринли МТМ учун 2763,6 млн сўм, “А.Қодирий” МФЙдаги 7-сонли 150 ўринли МТМ учун 2806,7 млн сўм, “Самарқанд” МФЙ даги 8-сонли 150 ўринли МТМ учун 2555,4 млн сўм капитал реконструкция учун маблағлар ажратилиб, таъмирлаш ишлари амалга оширилмоқда, бироқ ушбу муассасаларда ҳам мебель ва жиҳозлаш учун маблағлар етарли даражада ажратилмаган.\nШунингдек, ишчи гуруҳ томонидан тумандаги “Нишон” ҚФЙда аҳоли учун қулайлик яратиш мақсадида 1,2 км масофадаги ички йўл таъмирлаш ишлари ўрганилди. Бугунги кунда 0,4 км масофада ишлар битказилган бўлиб, объект жорий йил фойдаланишга топширилиши режалаштирилмоқда.\nЖамоатчилик мониторинги тадбирлари Касби туманида ҳам ўтказилиб, 42- ва 13-сонли умумий таълим мактабларида ҳамда 24- ва 14-сонли МТМларида олиб борилаётган капитал қурилиш ва таъмирлаш ишлари ўрганилди.\nШунингдек, ишчи гуруҳ аъзолари “Тинчлик” МФЙда бунёд этилаётган 24 хонадонли уй қурилиши ҳамда “Фазли” МФЙдаги сув сақлаш иншооти реконструкцияси ишларининг бориши билан танишдилар. Бугунги кунда иншоот биноларини таъмирлаш, резервуарларни тозалаш ва унинг атрофини ўраш, 3 та янги насос ускуналарини ўрнатиш ишлари олиб борилмоқда. Бироқ, иншоотга сув олиб келиш масаласи ҳануз очиқ қолмоқда. Сабаби, лойиҳа смета ҳужжатларида ССИга 1,95 км масофадан қувурлар орқали сув олиб келиш ишлари кўрсатилмаган ва табиийки маблағ ҳам ажратилмаган. Мутахассисларнинг фикрича, реконструкция ишлари тугаллансада, иншоот бу йил ишга тушмайди. Натижада ушбу ҳудудда истиқомат қилувчи 5 мингга яқин маҳаллий аҳолининг тоза ичимлик суви бўйича муаммоси ҳал этилмай қолиши мумкин.\nТашриф давомида, шунингдек, жорий йилнинг 30 май куни вилоят ҳокимияти биносида депутатлар, ННТлар ва фуқаролик жамияти институтлари ҳамда мутасадди вазирлик ва идоралар вакиллари иштирокида давра суҳбати ташкил этилди. Тадбирда “Юксалиш” умуммиллий ҳаракатининг мақсад ва вазифалари, фаолият йўналишлари ҳақида атрофлича маълумот берилди. Уларнинг соҳа ривожига қаратилган фикр ва таклифлари, ҳамкорликда амалга ошириш мумкин бўлган ташаббуслар муҳокама қилинди.\nШунингдек, ҳаракат вакиллари томонидан ННТлар учун маҳаллий ва халқаро ташкилотлар томонидан тақдим этилаётган грант маблағлари ва бошқа имкониятлар ҳақида тақдимот ўтказилди.


ИнтерФУТБОЛ :: Виктор Кумиков ва Достон Ҳамдамовлар ой лауреатлари...\nВиктор Кумиков ва Достон Ҳамдамовлар ой лауреатлари...\nИюнда олий лиганинг биринчи даврасидаги сўнгги учта тур ҳамда Ўзбекистон кубогининг 1|4 финал дастлабки учрашувлари гувоҳига айландик. Қолаверса, «Локомотив» ҳамда «Металлург» 3-турнинг қолдирилган ўйинида майдонга тушишди. Кескин ва муросасиз курашларга бой тарзда ўтган мазкур баҳсларда етакчи футболчиларнинг фаоллигидан ташқари, айрим жамоалардаги ёшларнинг дебют қилишганига гувоҳ бўлдик. Бундан ташқари, шогирдларини янги ғалабалар сари руҳлантирган мураббийлар юксак эътирофга сазовор бўлишди. Биз ой лауреатларини аниқлашда айнан шу омилларга таяндик. Марҳамат, июннинг энг яхши футболчи ва мураббийлари билан танишинг.\n«Бунёдкор»да бош мураббий ўзгаргач, жамоа ўйини ҳам аста-секин ижобий кўриниш ола бошлади. Миржалол Қосимовнинг келиши футболчилар, хусусан, Достон Ҳамдамовни анча руҳлантирган чоғи, «қалдирғочлар» етакчиси деярли ҳар бир баҳсда рақиблар дарвозасини иш-ғол қилишга эришди. Айниқса, июнь ойи 17-рақамли вингер учун анча омадли кечди ва айнан уни лауреатлар рўйхатида энг юқори поғонага муносиб кўрдик. Зарур паллада ташаббусни қўлга олиб, чиройли голлар ураётган Ҳамдамов «Бунёдкор» учун нечоғли муҳим футболчига айланганини намойиш этиб улгурди. Иккинчи даврада ҳам Достондан фаоллик кутиб қоламиз. Балки миллий жамоа мураббийлари таркибда жиддий ўзгаришларга қўл уришса, уни термамиз либосида ҳам кўриб қолармиз?!\nИккинчи ўринни «Олмалиқ» посбони Хуршид Хўжаев эгаллади. Ўз дарвозаси дахлсизлигини сақлаш бўйича аксарият амплуадошларига ўрнак бўлаётган кипер кучли жамоаларга қарши баҳсларда ўзидан ёрқин таассурот қолдирмоқда. Мавсум бошида Виктор Кумиков Акбар Тўраевга ишонч билдирган, аммо шогирди шунга лойиқ ўйин кўрсатолмаганди. Натижада масъулият Хўжаев зиммасига юкланди ва ушбу дарвозабон берилган имкониятдан унумли фойдаланиб, асосий таркибга муқим жойлашиб олди. Июнь ойида унинг «Пахтакор» ва «Қўқон-1912»га қарши кечган баҳсларда ўз вазифасини аъло даражада уддалаганига гувоҳ бўлдик.\nУчинчи поғонада сўнгги пайтларда номи тез-тез тилга олинаётган ҳимоячи - Мурод Холмуҳаммедов. Ушбу футболчининг миллий термага чақирилгани мухлисларни қанчалик қувонтирган бўлса, керакли паллада унинг майдонга туширилмагани кўпчиликни ранжитгани бор гап. Шунга қарамай, Мурод ўз устида ишлашдан тўхтамаяпти, «Қўқон-1912»ни бугунги кунда бу футболчисиз тасаввур қилиш қийин. Холмуҳаммедов жамоаси ҳимояланаётганда ҳам, стандарт вазиятлар ижро этилаётганда ҳам, ҳаттоки, рақиб дарвозаси олдида хавфли ҳужум уюштирилаётганда ҳам барча масъулиятни ўз зиммасига олишдан асло чўчимайди. Ҳақиқий етакчиларга хос сифат, шундай эмасми?\nИюнь ойида фаоллик кўрсатганлар рўйхатига, шунингдек, Драган Черан («Насаф»), Зоҳид Абдуллаев («Металлург»), Игорь Йелич («Олмалиқ»), Санжар Рашидов («Сўғдиёна») каби футболчиларни ҳам қўшиш мумкин. Бу ўйинчилар ҳам лауреатлар кучли учлигига киришга лойиқ ўйин намойиш этишди.\nЭнди энг яхши мураббийлар триоси билан таништирамиз.\nМавсумни муваффақиятсиз бошлаган «Олмалиқ» биринчи давра якунига келиб турнир жадвалидаги мав-қеини анча яхшилаб олди. Демак, олмалиқликларга дастлабки турларда шунчаки, омад етишмагани кундек равшан. Қўлга киритилаётган ютуқларда албатта, Виктор Кумиковнинг ҳиссаси катта. Тажрибали мутахассис шогирдларини қийин вазиятда руҳлантиришни уддалади, бирин-кетин ғалабалар қўлга киритилди, мағлубиятсиз серия қайд этилди. Ушбу кўрсаткичлар самараси ўлароқ, Кумиков июнь ойи лауреатлари орасида биринчи ўринни эгаллади.\nМавсумни омадсиз бошлаган клублардан яна бири - «Пахтакор». Икки марта мураббий ўзгарди, мураккаб вазиятдан чиқиб кетиш вазифаси Жасур Абдураимов зиммасига тушди. Айтиш жоизки, ёш мутахассис ишончни қайсидир маънода оқлади. Сезганингиздек, иккинчи поғона «шерлар» устозига насиб қилди. Ҳа, Абдураимов иккинчи даврада курсисини Шота Арвеладзега бўшатиб беради. Аммо шуниси аниқки, «Пахтакор» бошқарувидаги қисқа муддатли фаолияти давомида олий лигадаги ҳар қайси жамоани кучайтира олиши мумкинлигини исботлади. Пойтахтликларнинг сўнгги икки турда ажойиб ўйин эвазига чиройли ғалабага эришишгани фикримизга яққол далил.\nРўзиқул Бердиевга эса бу сафар учинчи ўрин насиб қилди. Дарҳақиқат, ушбу мутахассиснинг июнь ойида «аждарлар» бошқарувида қайд этган натижалари мақтовга сазовор. «Насаф» олий лига баҳсларида «Шўртан» ва «Навбаҳор»ни мағлубиятга учратди, «Пахтакор»га қарши кечган учрашувда эса яратилган имкониятлардан фойдалана билмаслик қаршиликларга қимматга тушди. Ўз навбатида, Ўзбекистон кубоги 1Ғ4 финал дастлабки ўйинида «Қўқон-1912» йирик ҳисобда таслим этилди. Умуман, «Насаф»нинг иштироки кўпчиликка маъқул тушмоқда. Бундай ижобийликнинг таъминланиши - шубҳасиз, Бердиевнинг меҳнатлари самараси.\nШунингдек, «Металлург» билан ғалабаларга эришаётган Рустам Мирсодиқов, «Локомотив» бошқарувида биринчи даврани кўтаринки кайфиятда якунлаган Мирко Йеличич, ҳамон мухлисларини қувонтираётган «Қўқон-1912» устози Нўъмон Ҳасанов ва «Бунёдкор»ни аввалгидек барқарор жамоага айлантиришга уринаётган Миржалол Қосимовнинг июнь ойидаги ишлари ҳам эътирофга лойиқ.\n1. Достон Ҳамдамов 4 349 4 1\n2. Хуршид Хўжаев 3 270 -1 -\n3. Мурод Холмуҳаммедов 4 344 1 1\n4. Мирко Йеличич - 5 очко\n5-6. Илҳом Мўминжонов - 4 очко\n5-6. Александр Хомяков - 4 очко\n7-8. Олег Тюлькин - 3 очко\n7-8. Жасур Абдураимов - 3 очко\n2-4. Одил Аҳмедов - 5 очко\n2-4. Жавоҳир Сиддиқов - 5 очко\n2-4. Достон Ҳамдамов - 5 очко\n5-8. Мурод Зуҳуров - 3 очко\n5-8. Драган Черан - 3 очко\n5-8. Хуршид Хўжаев - 3 очко\n5-8. Филипп Райевац - 3 очко\n9-13. Темурхўжа Абдухолиқов - 1 очко\n9-13. Шоҳруз Норхонов - 1 очко\n9-13. Асилбек Омонов - 1 очко\n9-13. Баҳром Абдураҳимов - 1 очко\n9-13. Мурод Холмуҳаммедов - 1 очко


Ҳудудий тренерларга услубий ва амалий кўмак бериш, таълим сифатини мониторинг қилишни ташкил этишга масъул бўлган мониторинг гуруҳларининг АСОСИЙ ВАЗИФАЛАРИ\nТошкент шаҳрида жойлашган ОТМларидан шакллантирилган мониторинг гуруҳлари ўзлари бириктирилган ҳудудларда сайлов комиссияларига номзодларни ўқитишни ташкил қилиш ва улар сифатини таъминлашга тўғридан-тўғри масъул саналадилар.\nМониторинг гуруҳлари Қороқалпоғистон Республикаси, вилоятлар, Тошкент шаҳрига бириктирилиб, улар зиммасига қуйидаги вазифаларни бажариш юклатилади:\nТегишли ҳудуддаги туманлар кесимида мониторинг ўтказиш графигини ишлаб чиқиш.\nУСКлар учун мўлжалланган биноларда ҳудудий тренер (масъул)лар томонидан ўқув жараёни ўз вақтида ташкил қилинишини мониторинг қилиш.\nЎқув жараёнини такомиллаштириш бўйича ҳудудий тренер (масъул)ларга методик ва амалий ёрдам кўрсатиш.\nҲудудий тренер (масъул)лар томонидан ўқув дастурларига қанчалик риоя қилинаётганлигини мониторинг қилиш ва ўқув сифатини баҳолаш. Аниқланган камчиликлар бўйича амалий ёрдам кўрсатиш ёки бартараф этиш чораларини кўриш.\nЎқув жараёнини такомиллаштириш бўйича ҳудудий тренер (масъул)ларга мастер-класлар ўтказиш орқали услубий кўрсатмалар бериш.\nЭлектрон таълим платформасидан фойдаланиш даражасини таҳлил қилиш ва юзага келган муаммо ҳамда камчиликларни бартараф қилишда амалий ёрдам бериш.\nЎқув курси якуни бўйича танлов асосида тингловчилар билимини индивидуал суҳбат қилиш орқали баҳолаш ва натижасини ҳудудий тренер (масъул)лар билан муҳокама қилиш.\nЎқув курси якуни бўйича тингловчиларни тест синовларидан ўтказиш ва натижаларини ҳудудий тренер (масъул)лар билан муҳокама қилиш.\nБиринчи давра дарс машғулотларида йўл қўйилган камчиликлар ва уларни кейинги давра дарс машғулотларида қайтарилмаслиги чораларини кўриш.\nМониторинг гуруҳи фаолият натижалари ҳақидаги ахборотларни Республика ва ҳудудий штабларига ўз вақтида тақдим этиш.


КЕЧИРИМЛИ БЎЛИШГА ЎРГАНАЙЛИК! — Исломобод\nСиз шуердасиз Бош саҳифа → КЕЧИРИМЛИ БЎЛИШГА ЎРГАНАЙЛИК!\nХўш, бугунги кунда аҳоли орасида ана шундай аразлашганлар йўқ деб ўйлайсизми? Биз ўзимизни кечира оляпмизми? Қайси қилган хатоларимиз учун кечирим сўрашни биламизми?\nАфсуски ҳаётимизда бу каби саволларга кўп бора дуч келамиз, аммо баъзида унга жавоб топа олмаймиз.\nҚуръони каримнинг «Ҳужурот» сурасининг 10-оятидан: «Албатта, мўминлар биродардирлар, бас, икки биродарингиз ўртасини ислоҳ қилинг, Аллоҳдан қўрқингиз, шоядки раҳм қилинсангиз», деб марҳамат қилинган. Бу ояти кариманинг тафсирида уламоларимиз, албатта, барча мўмин-мусулмонлар ака-укадир, опа-сингилдир. Шундай экан, улар ҳеч қачон ўзаро урушмаслиги, аразлашмаслиги, бир-биридан хафалашиб, кек, гина сақламаслиги лозим бўлади, дейдилар.\nАнас ибн Маликдан ривоят қилинади: “Пайғамбаримиз соллаллоҳу алайҳи васаллам: “Бир-бирингизни ёмон кўрманг. Бир-бирингизга ҳасад қилманг. Бир-бирингизга қарши тадбир қилманг. Эй, Аллоҳнинг бандалари! Биродар бўлинг! Мусулмон учун биродаридан уч кечадан ортиқ аразлаши ҳалол эмас”,-дедилар”.\nЮқорида таъкидланганидек, мўмин-мусулмонлар бир-бирларига биродар, ака-ука бўлишлари керак. Ораларидан гап-сўз ўтган, бир-бирларига оғир ботадиган гапларни қилган бўлсалар, шу каби ҳолатларни кўнгилдан чиқариб ташлаш учун шариатда уч кун муҳлат берилган. Мусулмон одам уч кун ичида ҳовридан тушсин, ўз-ўзига насийҳат қилсин ва уч кундан оширмасдан ярашиб олсин, бундай аразлашиб юришни ўзига эп кўрмасин. Шундагина ўзимизга берлган саволларга жавоб топамиз ва хатоларимизни эътироф этиб, узр сурашга шошиламиз.\nАто ибн Язид ал-Лайсийдан ривоят қилинади: “Пайғамбаримиз соллаллоҳу алайҳи васаллам: “Бирор кишига ўз биродари билан уч кечадан ортиқ аразлашиши мумкин эмас, ҳалол эмас, ҳаром. Икковлари учрашиб қолса, бири у ёққа, бири бу ёққа қараб, тескари бўлмасин. Икковидан яхшиси биринчи салом берганидир”,-дедилар.\nУшбу ҳадисда аразлашиб қолганлар учун ажойиб услуб билан ярашишга тарғиб бор. Икки киши уришиб қолган бўлса, йўлда учрашиб қолганда тескари қараб, юз ўгириб ўтиб кетса, орадаги нифоқ, адоват икки бор кўпаяди. Шунинг учун, улар учрашиб қолсалар, бир томон савоб умидида яхшиликни бўйнига олиб, салом бериши керак экан. Салом берган одамнинг гуноҳи тўкилади, салом берган кишига алик олмаса, унинг саломига фаришталар алик олади. Чунки, у Аллоҳ таолонинг амрини бажарган, Пайғамбаримиз соллаллоҳу алайҳи васалламнинг суннатларига амал қилган ҳисобланиб, аразлашиш гуноҳидан фориғ бўлиб, оралари ислоҳ бўлади. Барчамиз, ҳеч қачон ёдимиздан чиқармайлик инсон хатодан ҳоли эмас.\nАллоҳ таоло қуръони каримнинг “Нур” сурасини 22- оятида: “Балки (уларни) авф қилиб, кечирсинлар. Аллоҳ сизларни мағфират қилишини истамайсизларми?” деб марҳамат қилади.\nДарҳақиқат, бизлар қариндошларимизни, биродарларимизни кечирар эканмиз. Аллоҳ таоло кечирувчи бандаларига раҳмати, мағфирати ва жаннати бўлишини эслатяпти. Агар инсонлар бир-бирларини кечирмасалар, қариндошлик алоқаларини узсалар Аллоҳнинг раҳмати устиларига тушмайди ва ибодатлари қабул бўлмас экан. Роббимиз барчаларимизни бундай ёмон ҳолатдан сақласин.\nНурсултонхон Абдуманнонов Дамариқ жоме масжиди имом хатиби


Саид Аҳмад. “Вақт“нинг туғилиши (1969) | www.ziyouz.uz\nБош саҳифа МатбуотСовет даври матбуотиСаид Аҳмад. “Вақт“нинг туғилиши (1969)\nЧоп этилган 04.05.2019 04.07.2019 МуаллифZiyouz.uz\nБутун илҳомини, талантини, билиму билағонлигини халқига, халқининг орзу-умидларига бағишламаган ёзувчи чинакам халқ ёзувчиси бўлолмайди.\nАжойиб сўз санъаткорлари қолдирган мерос – бадиий адабиёт хазинасига кўз ташласак, бутун умрини халқ манфаатлари йўлида сарфлаган катта талантларни кўрамиз.\nҒафур Ғулом ана шундай беназир санъаткор эди. У бирон дақиқа халқидан четда, халқининг ниятларидан узилиб қолмади.\nМен мана шу ҳамиша фахр-ғурур билан тилга олинадиган зукко санъаткор билан ўттиз йилдан ортиқ ёнма-ён бўлганимдан ҳамиша фахрланиб юраман.\nҒафур Ғулом менинг кўзим олдида жуда кўп шеърлар ёзган. Фақат ўзбек адабиётидагина эмас, Умумиттифоқ адабиётида ҳам фахрли ўрин олган етук шеърлар ёзилаётганда бирга эдим.\nАдабиётимиз тарихини яратишда ҳар биримиз, улуғ воқеалар гувоҳи бўлган кишиларни, қайтариб бўлмас дақиқаларни қоғозга тушириб қолдиришимиз керак.\n(Бу ўринда ўзбек романчилигини бошлаб берган Абдулла Қодирий романлари қай тариқа яратилгани ҳақида адибнинг ўғли Ҳабибулла Қодирий мақолалари жуда яхши иш бўлганлигини эслатиб ўтмоқчиман).\nБиз ёш ёзувчилар Ғафур Ғуломдан, Ойбекдан, Абдулла Қаҳҳордан, Шайхзодадан таълим олганмиз. Улар билан бирга сафарларда бўлганмиз, уларнинг ижодхоналарига кирганмиз. Суҳбатларида қатнашганмиз.\nДемак, биз шу муҳтарам адибу шоирларимизнинг хотираси олдида қарздормиз. Уларнинг ижод жараёнларини, хусусиятларини ёзишимиз, халқ оғзига тушиб кетган қўшиқлари, ҳар бир хонадоннинг мулки бўлиб қолган китоблари қай тариқа яратилганлигини тарихда қолдиришимиз керак.\nМен Ғафур ака билан узоқ йиллар ота-боладек бирга бўлганим, беқиёс гўзал, сермаъно шеърларининг ёзилишида ёнида юрганим учун ҳам бу зукко шоирнинг ижод жараёнини яхши биламан.\nМаълумки, ҳар қандай ўткир шоирнинг ҳам ҳамма ёзган яхши, аъло шеърлари орасида унинг бутун ижодий кучини, санъаткорлик чўққисини белгилаб берадиган бир неча шеърлари бўлади.\nМен Ғафур Ғуломнинг ана шундай шеърларидан “Турксиб йўлларида“, “Соғиниш“, “Сен етим эмассан“, “Вақт“, “Қозоқ элининг тўйи“ ва “Алишер“ деган шеърларини биламан.\nБу шеърлар ҳақида вақти-соати билан гаплашамиз. Ҳозир мен жуда машҳур бўлиб кетган “Вақт“ шеърининг ёзилишини айтиб бермоқчиман.\nУруш тугаган йилнинг куз ойлари эди. 1945 йилнинг ўн саккизинчи сентябри бўлса керак. Ўша пайтларда мен “Қизил Ўзбекистон“ (ҳозирги “Ўзбекистон овози“) газетасида фельетончи эдим. Ўша куни эрталаб ишга келишим билан муҳаррир чақирди. У менга Ғафур акадан бир шеър ундиришимни тайинлади.\n– Ғафур ака билан гаплашдим, илҳом париси келса, ёзаман, деяптилар.\nҒафур ака мени “илҳом париси“ деб атарди. Чунки мен таҳририят топшириғи билан у кишидан кўп шеърлар ундирганман. Икковимиз ҳам тез тил топишиб кетардик. Бошқа одам борса, гап гапга қовушмай, шеър унмай қоларди. Шунинг учун ҳам шеър зарур бўлганда мени юборишарди. Дарров Ғафур аканинг уйларига телефон қилдим.\n– Хабарим бор, – деди Ғафур ака. – Пешиндан кейин кел. Кечгача мен билан валақлашиб юрсанг, шеър бўлади, бўлмаса йўқ.\nМен рози бўлдим. Тайинланган вақтда бордим. Домла уйда йўқ эканлар. Хоналарига кириб бирон нима ўқимоқчи бўлдим. Стол устидаги бир тахта қоғозга менинг суратимни чизиб икки елкамдан кемтик қанот чиқариб қўйиптилар. Тагида шундай ёзув бор: “Илҳом париси, мен дорихонага чиқиб кетдим. Келгунимча учиб кетмагин деб қанотларингни қирқиб қўйдим. Ғафур аканг“.\nШуни ҳам айтиб қўяйки, Ғафур ака унча-мунча ўртоқлик ҳазили суратларини чизиб турардилар. Айниқса Шайхзода, Туроб Тўла, Темур Фаттоҳ, Маннон Уйғур, кейин ўзларининг суратларини жуда кулгили қилиб чизардилар. Менинг суратимни бўлса кўз юмиб чизардилар.\nДомла ўша куни мени кечгача овора қилдилар. Феълларини билганимдан халақит бермадим. Кеч бўлди. Қоронғи тушди. Домланинг шеър ёзиб бериш нияти йўққа ўхшарди.\n– Менга қара, – дедилар. – Ке, шу ишни эртага қолдирайлик.\nМен кўнмадим. Эртага эрталаб шеърсиз таҳририятга борсам, муҳаррир хафа қилишини айтдим.\n– Азонда ёзамиз. Бўптими? Ғафур Ғуломнинг гапи битта бўлади. Тамом. Яхши шеър ёзаман, деган шоир кечқурун палов еб ётиши керак. Ҳозир икковимиз ош қиламиз.\nКўнмай иложим йўқ эди. Ошдан кейин то ярим кечагача Бедил ўқиб маъносини тушунтириб берар, афанди айтиб куларди. Билиб турибман, домла шеър ёзиш олдидан руҳини енгиллатмоқчи, ўзига яхши кайфият яратмоқчи. Ётиш олдидан билагидаги соатни ечиб, кўзойнак тақиб қаради.\n– Бўлди, – деди домла, қайта ўрнидан туриб. – Шеър тайёр. Комил Алиев шундай деган эди: “Сарлавҳаси билан тагига ёзиладиган ўз номинг нақд бўлса, асаринг битди деявер“. Шеърнинг номи билан тагидаги “Ғафур Ғулом“ битди.\nУ кишига савол назари билан қарадим.\n– Жияним Ҳамидулла ўтган куни шу соатни совға қилган эди. Шу соатга бағишлаб шеър ёзаман.\nБошқатдан кийиниб ўтириб олдик. Мен пастга тушиб чой дамлаб чиқдим. Столга чойнакни қўя туриб қарасам, шеърнинг икки сатри ёзилиб қопти.\nКапалак умрига қиёс этгулик.\nХаёлини бузмаслик учун чой қуйиб стол қирғоғига қўйдим. Қараб турибман, Ғафур ака ўйлаяпти. Кўзи гоҳ шифтга тикилар, гоҳ қошлари чимирилиб худди уришмоқчи бўлгандек менга ёмон қараб қоларди. Биламан, бунақа пайтда Ғафур ака қарагани билан мени кўрмайди. Хаёлида яратаётган нарсасинигина кўради. Ручкани сиёҳдонга зарда билан ботирди-ю, ёза кетди:\nГоҳида бир муддат олгулик нафас…\nБу сатрни шошиб ўчирди-ю, бошқатдан ёзди:\nБаъзида бир нафас олгулик муддат\nШундан кейин ўчиб қолган папиросни сўрди. Гугурт чақиб қайта ўт олдирди-да, менга қаради.\n– Қалай? Мана буни Ғафуровский шеър дейилади.\nҒафур аканинг бутун хусусиятларини яхши билиб олган эдим. Шунақа пайтда мақтаб қўйсанг, руҳи кўтарилиб кетади-ю ажиб бир ғайрат билан ишга тушади.\n– Э, қойил қивордингиз, Ғуломуп ака.\n– Жим тур, аралашма. Келиб қолди.\nЯна ручкани олиб бир оз ўйлади-ю, жуда ҳам тез ёза бошлади. Сўзлар қофияси билан, вазни билан, маъноси билан қуйилиб келарди. Ручкани тез-тез сиёҳдонга ботириб, биронта сўзни устидан ўчирмай, кетма-кет ўн икки сатрни дам олмай ёзиб бўлди. Энди дам олади деб ўйлаб нимадир демоқчи эдим, қўлини силтаб гапиртирмади. Ўрнидан туриб у ёқ-бу ёққа юрди. Яна ўтирди, яна ёзди. Бу гал иккита тўртлик ёзди. Қимирлагани қўрқаман. Ғафур аканинг ёмон одати бор эди. Бирон нарсани ўзи бузиб қўйса ҳам, аламини бошқа одамдан оларди.\nСтол устидаги соат чиқиллаб турибди. Секин қарадим. Тўрт ярим. Тонг отишига ҳали анча вақт бор. Ишқилиб шеър чала қолмасин-да, деб қўрқаман. Бу ёғига чарчаб қолди шекилли, бармоқларини шақирлатиб менга қаради.\n– Энди бўлар-а?\n– Йўғ-е, – дедим, – Ғафур Ғулом бўлатуриб шунақа калта шеър ёзасизми? Шеър дегани газетада битта қараганда кўринадиган бўлиши керак.\n– Шошма, ҳали айтадиган гап кўп.\nУй тутун бўлиб кетган эди. Деразани очиб шамоллатдик. Ўзимиз болохонадан пастга тушиб ҳовлида айланиб юрдик.\nШаҳар жимжит. Трамвайлар ҳам ётган. Ғафур ака папирос тутатиб кулди:\n– Бу шоирлик ҳам ажиб ғалати ҳунар экан-да. Одам боласи борки, ҳаммаси маза қилиб ухлаяпти. Биз магазин қоровулидек кўз юммаймиз.\nДомланинг ҳазилига ҳазил қилдим:\n– Хўп, шеърни-ку сиз ёзасиз, эртага пулини ҳам сиз оласиз, мен нима қилиб юрибман.\n– Сенми, сен… – деди бир оз ўйланиб Ғафур ака. – Сен бир вақт келиб Ғафур Ғулом қанақа қилиб шеър ёзишини мақола қилиб пул оласан. Менданам сенга маза.\nТонг ёришай деб қолди. Индамасам – шеър қолиб кетадиган. Юқорига чиқишга қистадим. Ғафур ака анча совиб қолган экан, кўнгли тилар-тиламас юқорига чиқди.\n– Илҳом париси бўлгандаям жудаям хира илҳом париси экансан.\nАччиқ чойдан кейин мен яна қимирламай ўтираман. Ғафур ака ручкани қитирлатди.\nТонг ёришиб биринчи трамвай ўтганда шеърнинг охирги сатри ёзилаётган эди. Ғафур ака аллақандай маза қилиш билан тагига чизди-ю, ўрнидан турди.\n– Мана ўқи.\n– Ёзаётганингиздаёқ ўқиб қўйганман, – дедим.\n– Бўлди, тамом!\n– Йўқ, – дедим. – Тамом бўлгани йўқ. Менга қаранг, Ғафур ака. – Домлани жиндек мақтаб ишга солмоқчи бўлдим. – Навоий ҳам, Машраб ҳам, умуман, илгариги шоирлар шеърларининг охирига “кетур соқий“ деган гап қўшиб қўярдилар. Нима, Ғафур Ғуломнинг ўшалардан камлиги борми?\nҒафур ака ўйланиб турди-да, дарров ручкани олди.\n– Ғафур Ғуломники бошқача бўлади. Ғафур Ғуломники Ғафуровский бўлади. – У шундай деб ёзишга тушиб кетди. Бирпасда охирги тўртлик битди.\nКосани тўлдиргин, умрзоқ соқий.\nҚуёш-ку фалакда кезиб юрипти,\nШу билан тонг отар пайтда Ғафур Ғулом номини жуда узоқ элларга олиб борган шеърга нуқта қўйилди. Бу шеър улкан шоирнинг фалсафий қудратини, сўз санъаткорлигини, ҳаёт ҳодисаларини ниҳоятда чуқур билишини намойиш қилган эди.\nШуни ҳам айтиб қўяйки, бу шеърни биринчи ўқиган киши Маннон Уйғур эди.\nЎша куни шеър завқи билан Ғафур ака эрталаб ҳам жиндек мизғиб олмади. Нари-бери чой ичишиб кўчага чиқдик. Ҳали воҳли, идоралар очилмаган. Бешёғочдан пиёда кетяпмиз. Ўқчига яқин қолганда мутахассислар уйи олдида тўхтаб, балконда папирос чекиб ўтирган Маннон Уйғурни чақирди. Оға пастга тушиши билан салом-алик қилиб ўтирмай ёнидан шеърни олди-ю, ўқиб берди.\nУйғур оға Ғафур аканинг феълини яхши биларди. Мўлжалдан ўтказиб мақтади. Унинг мақтовини эшитиб хотиржам бўлдик.\nТаҳририятга шеърни топшириб тинчигач, трамвай бекатига келганимизда Ғафур ака қўлимни қаттиқ қисдилар.\n– Раҳмат, ука. Агар сен хиралик қилиб туриб олмаганингда, ким билади, бу шеър ёзилармиди, йўқмиди.\nСал кунда шеър рус тилига таржима бўлиб, “Правда“да босилди.\nҒафур Ғулом номини яна бир поғона юқорига кўтарган “Вақт“ шеъри шу тариқа минг тўққиз юз қирқ бешинчи йилнинг ўн тўққизинчи сентябр тонготарида дунёга келганди.\n1969 йил 5 февраль.\n← Аввалги Аввалги “Омад ҳамиша ҳам келавермайди” (Армен Жигарханян)\nКейинги → Кейинги: Томас Манн. Ҳаммамиз борадиган манзил (ҳикоя)


Йилнинг энг кўп қалам ҳақи оладиган ёзувчилари эълон қилинди | www.Voydod.net\nЙилнинг энг кўп қалам ҳақи оладиган ёзувчилари эълон қилинди\nKo'rildi: 235 | Bo'limi: |\nБританиялик ёзувчи аёл, катта шов-шувга сабабчи бўлган “Кулрангнинг 50 сояси” трилогиясининг муаллифи Э. Л.Жеймс “Forbes” журнали томонидан тузилган жаҳоннинг энг кўп қалам ҳақи оладиган ёзувчилари рўйхатида биринчиўринни эгаллади. Сўнгги йил давомида Жеймс 95 миллион доллар гонорар олган, деб ёзади Lenta.ru. Руҳшунос АлексКроссе ҳақидаги ўткир сюжетли романларнинг муаллифи, ўтган уч йил давомида рўйхатда етакчи бўлган ЖеймсПаттерсон бу сафар иккинчи ўринга тушди. Паттерсон келаси йил биринчи ўринга қайтиши мумкин, чунки унингкитоблари сотилиш даражаси бўйича жуда юқори ўринларда бормоқда. Учинчи ўрин ўтган йили “Очкўз ўйинлар”асари туфайли 55 миллион доллар ишлаб олган Сьюзан Коллинз эгаллади. Айтиш жоизки, ёзувчининг юқори даромадолишига асарнинг муаваффақиятли экранлаштирилиши ҳам сабабчи бўлган, фильм прокатда 690 миллион доллар ишлаболган.\nТўртинчи ўринда бир йил ичида 28 миллион доллар ишлаб олган “Линкольнни ўлдириш” ва“Кеннедини ўлдириш” триллерларининг муаллифи Билл О’Рейли бормоқда. Яқинда чоп этилиши кутилаётганёзувчининг янги “Исони ўлдириш” романи эса олдингиларидан ҳам муваффақиятлироқ чиқиши мумкин. Бешинчи ўринни ўтган 12 ой ичида 26 миллион доллар пул ишлаб олган Даниэла Стил эгаллади. Қайд этиб ўтамиз,ўзининг ёзувчилик фаолияти давомида Стил 128 та китобни нашр этган, уларнинг аксариятини аёллар ўқийдиганроманлар ташкил этади. Китоблар 600 млн. нусхада сотилган.


Жазо муддатини ўтаётган шахсларга яқинлари билан узоқ муддатли учрашувлар ташкил этишга рухсат берилди\n13:49 / 09.09.2021\nЎзбекистонда карантин чекловлари юмшатилаётгани боис жазони ижро этиш колонияларида жазо муддатини ўтаётган шахсларга яқин қариндошлари билан учрашув ташкил этишга рухсат берилди. Бу ҳақда ИИВ ҳузуридаги Жазони ижро этиш департаменти ахборот хизмати хабар берди.\nМаълум қилинишича, Санитария-эпидемиологик осойишталик ва жамоат саломатлиги хизмати мутахассисларининг тавсиясига кўра, карантин қоидаларига риоя этган ҳолда ҳафтанинг жума, шанба ва якшанба кунлари узоқ муддатли учрашув ташкил қилинади. Шунингдек, жазо муддатини ўтаётган шахслар билан учрашувга келган яқин қариндошлари 72 соатдан кўп бўлмаган муддат оралиғида коронавирусга тест топширган ва натижа манфийлигини тасдиқловчи маълумотнома тақдим қилишлари талаб этилади.\nУчрашиш истагидаги фуқароларнинг кўплиги ва уларнинг барчасига бир вақтнинг ўзида учрашув бериш имконияти мавжуд эмаслиги сабаб долзарб алоқа тармоқлари орқали рўйхати шакллантирилади.\nДепартаментнинг маълум қилишича, долзарб алоқа тармоғи орқали рўйхатдан ўтмасдан муассасага ташриф буюрган фуқаролар учрашувга киритилмайди.\nЖазони ижро этиш колонияларининг долзарб алоқа рақамлари:\nУшбу рақамлар билан душанба-жума кунлари 9:00дан 18:00гача боғланиш мумкин. Долзарб алоқа рақамлари орқали боғланиш имконияти бўлмаган ҳолда ИИВ ҳузуридаги Жазони ижро этиш департаментининг 71-291-69-75 телефон рақамига қўнғироқ қилиш мумкин.\n21:48 / 08.09.2021\nРим папаси италиялик маҳбусларга 15 минг дона музқаймоқ жўнатди\n14:23 / 27.08.2021\nМаҳкумларнинг қариндошлари билан учрашувларига қўйилган тақиқ бекор қилинди\n21:12 / 18.08.2020\nИндонезияда 120 мингга яқин маҳбус афв этилди


«Ўзбекистонда шакар муаммоси бўлмайди» — Рустам Акбархўжаев — Sof.uz\nJAHON 180,666,541 165,297,012 3,913,699\n«Ўзбекистонда шакар муаммоси бўлмайди» — Рустам Акбархўжаев\n12.04 13:17 172 Iqtisod\nЯқинда глобал муаммога айланаётган масала бўйича «Ривожланган давлатларда ҳам шакар муаммоси юзага келмоқда. Ўзбекистонда вазият қандай?» номли мақола эълон қилинган эди. Ушбу мақолага «Ангрен шакар» МЧЖ маъмуриятидан муносабат келди.\nБугунги кунда ижтимоий тармоқларда ёғ муаммоси кўп тилга олинмоқда. Ёғ олинадиган хом-ашё маҳсулотлари етарлича бўлишига қарамасдан, ёғ танқислиги сезилмоқда. Худди шундай ҳолат шакар маҳсулоти билан ҳам юзага келиши мумкинми? Қолаверса, «банка ёпиш» мавсуми бошланмоқда. Аҳоли нархларнинг кескин ошишидан хавотирга тушиш ўринлими?\n– Ўзбекистонда шакар муаммоси бўлмайди, – дейди «Ангрен шакар» МЧЖ Бош директори Рустам Акбархўжаев. – Чунки шакар ишлаб чиқариш ҳукумат сиёсати даражасида қаралгани боис шакар ишлаб чиқариш ва етказиб бериш тизимли йўлга қўйилган. 2014 йилда биз тўлиқ шакар мустақиллигига эришиб бўлганмиз.\nУзлуксиз ишлаб чиқариш тизимига ўтган «Ангрен шакар» ва «Хоразм шакар» заводлари Ўзбекистон аҳолисининг эҳтиёжи учун зарур бўлган 700 минг тоннани етказиб бермоқда. Иккита шакар ишлаб чиқарувчи корхонамиз нафақат аҳолини таъминлаш ҳаттоки, экспорт қилиш имкониятига ҳам эга.\nМуқобили йўқ озиқ-овқатлар рўйхатининг бошида турадиган шакар ҳар доим ҳам сиёсат даражасида жиддий назоратни талаб қилиб келган. Унга бироз эътиборсизлик эса қандай оқибатларга олиб келишини ҳар бир давлатнинг ҳукуматдагилари яхши билади. Ўзбекистонда коронавирус пандемияси даврида шакар муаммоси бироз сезилган эди. Халқимизнинг шакарга бўлган эҳтиёжини қондиришни Президентимизнинг шахсан ўзлари назоратга олганлиги боис муаммо дарҳол бартараф этилди. Айни дамда эса Ўзбекистонда шакар танқислиги сезилмаяпти. Бу Президентимизнинг узоқни кўзлаб иш олиб боришининг самарасидир.\nНархда ҳам ўзгариш йўқ. «Ангрен шакар»дан биржага чиқаётган шакар нархи 7 120 сўмни, «Хоразм шакар»ники эса 7 150 сўмни ташкил этмоқда. Худо хоҳласа, бундан кейин ҳам Ўзбекистондаги шакар нархида ўзгариш (кўтарилиш) бўлмайди, деб айта оламан. Хом-ашё захирамиз етарли.\nKecha, 19:42 259 Sport


Кеча 628 кишида коронавирус аниқланди, 930 киши касалликдан фориғ бўлди. Олтита ўлим қайд этилди\nКун давомида Тошкент шаҳрида 4 нафар, Бухоро ва Тошкент вилоятларида 1 нафардан, жами 6 нафар коронавирусга чалинган бемор вафот этди.\nКоронавирусга қарши курашда ҳамкорликда ишлаш учун россиялик мутахассислар етиб келди (Фоторепортаж)\nАввалроқ Россиянинг нуфузли тиббиёт муассасаларида фаолият олиб бораётган 40 нафарга яқинмутахассисдан иборат нуфузли тиббий гуруҳ ташрифи кутилётгани ҳақида хабар берган эдик. Бугун россиялик меҳмонлар Тошкент халқаро аэропортида Соғлиқни сақлаш вазирлиги мутасаддилари томонидан кутиб олинди.\nСоғлиқни сақлаш вазирлиги хусусий шифохоналарга коронавирусни даволаш бўйича ҳеч қандай чеклов қўймаган. Фақат ушбу фаолиятни қонунчиликда белгиланган тартибда амалга ошириш лозимлигини, агар тартибга риоя қилинмаса, ҳуқуқий таъсир чораси мавжуд эканлигини эслатиб келмоқда, холос. Инсон саломатлиги ҳақида гап кетганда, давлат тиббиёт...\nЎзбекистонда 165 кишида коронавирус аниқланди, яна 2 бемор вафот этди\nШу билан бирга, Зангиота туманида яшаган 64 ёшли К.Н. (эркак) ҳамда Учтепа туманида яшаган 73 ёшли Н.Қ. (эркак), жами 2 нафар коронавирусга чалинган бемор вафот этди.\nССВ: юртимизда COVID-19дан соғайиш кўрсаткичи 87 фоизга етди\nШундай қилиб айни пайтда юртимизда коронавирус инфекциясидан тузалганлар сони 30 664 нафарга, соғайиш кўрсаткичи эса 87 фоизга етди. Бу ҳақда Соғлиқни сақлаш вазирлиги Жамоатчилик билан алоқалар бўлими маълум қилди.\nИнтернет тармоғида Тошкент шаҳар 3-сонли юқумли касалликлар шифохонаси ходимларининг ушбу муассаса фаолиятини қайта тиклаш ва тегишли тўловларни тўлаб бериш билан боғлиқ мурожаати юзасидан Соғлиқни сақлаш вазирлиги масъуллари мазкур шифохонада бўлиб, масалани ўз жойида ўрганишди. Унда Ўзбекистон Республикаси Бош вазири ўринбосари,...\nИталияда яна коронавирус билан зарарланганлар кескин оша бошлади\nСўнгги 24 соат ичида Италияда 629 кишида "Covid-19" инфекцияси қайд этилган. Тўрт киши инфекция туфайли ҳаётдан кўз юмган.\nТошкентда коронавирусга чалинган 2 нафар эркак вафот этди\nОлмазор туманида яшаган 72 ёшли А.Я. (эркак) ҳамда Яккасарой туманида яшаган 36 ёшли Ф.Р. (эркак), жами 2 нафар коронавирусга чалинган бемор вафот этди.\nТошкентда коронавирусга чалинган 35 ёшли эркак вафот этди\nТошкентда коронавирусга чалинган 2 аёл вафот этди\nОлмазор туманида яшаган 59 ёшли Х.А. (аёл) ҳамда Юнусобод туманида яшаган 62 ёшли Н.И. (аёл), жами 2 нафар коронавирусга чалинган бемор вафот этди.\nЎзбекистонда коронавируснинг 12 дан ортиқ тури қайд этилган — ССВ мутасаддиси\nМенда иситма ва қоринда оғриқ бор — бу коронавирус аломати бўлиши мумкинми? Ушбу саволга Коронавирусга қарши курашиш штаби аъзоси Шуҳрат Боймуродов жавоб берди.\nРоссия вакцинаси 2 йилгача иммунитетни шакллантириши мумкин — Викулов\nРФ Соғлиқни сақлаш вазирлиги коронавирусдан дунёда биринчи вакцинани рўйхатга олди. Гамалея номидаги миллий тадқиқот маркази олимлари томонидан одам аденовируси асосида векторли икки компонентли препарат ишлаб чиқарилди. Вакцина аввал кемирувчи ва маймунларда, сўнгра 76 кўнгиллида синалди. Бу ҳақда Спутник манбаси хабар...\nТошкентдаги 7 та туман тиббиёт бирлашмаси раҳбари алмаштирилди\nТошкент шаҳридаги Шайхонтоҳур, Бектемир, Мирзо Улуғбек, Яккасарой, Олмазор, Учтепа ва Сергели туман тиббиёт бирлашмалари(ТТБ)га янги раҳбарлар тайинланди.\nShowing 281-295 of 1,784 items.


Чехия Ўзбекистон талабалари учун давлат стипендиялари таклиф қилмоқда\n19:30 / 10.08.2015 3855\nЧехия Республикаси 2016-2017 ўқув йилида Ўзбекистон Республикаси учун учта давлат стипендияси тақдим қилади. Бу ҳақда Чехининг Тошкентдаги элчихонасида маълум қилинди.\nЎзбекистонлик талабалар Чехия ҳукуматининг 2012 йил 25 апрелдаги ривожланаётган давлатлар талабаларига 2013-2018 йиллар мобайнида давлат (ҳукумат) стипендиялари тақдим қилиш стратегиясини белгиловчи қарори асосида Чехияда таълим олиш имкониятига эга бўладилар.\nСтипендиялар чех тилида бакалавр (3-4 йиллик) ёки тўлиқ магистр (4-6 йиллик) ўқув дастурлари бўйича таълим олиш учун тақдим қилинмоқда. Таълим йўналишлари қишлоқ хўжалиги, техник, иқтисодиёт ва тиббий мутахассисликларини ўз ичига олади.\nСтипендиялар ва уларнинг тақдим қилиниши бўйича батафсил маълумот билан Чехия Таълим, ёшлар ва жисмоний ривожланиш вазирилиги интернет-саҳифасида ёки Чехиянинг Тошкентдаги элчихонаси сайтида танишиш мумкин.


hidoyat.uz – “Мовароуннаҳр” нашриётининг сайти - МЕН СИЗГА ИШОНАМАН!\nБу жумланинг кучини ҳеч ҳис қилганмисиз?\nМактабда ўқирдим. Телекўрсатувлардан бирида иншолар танлови эълон қилинди. Энг яхши иншо эгалари кўрсатувга таклиф этилиши айтилди. Мен ҳам ёздим. Таклиф этилганлар рўйхатида исм-шарифимни кўриб, қандай қувонганимни таърифлаб беролмайман. Ҳаяжоним чексиз, тинмай кун санайман. Аммо... қатнашолмадим. Ўша пайтдаги қайғумни ҳам ифодалай олмайман. Бироқ ўшанда она тили ва адабиёт ўқитувчимнинг бир оғиз сўзи бутун изтиробларимга малҳам бўлган эди: “Майли, бу ҳам насиба-да. Лекин, кўрсатувда қатнашганингизда, албатта, ғолиб бўлардингиз. Мен доим сизга, билимингизга ишонганман”. Ана шу ишонч мен учун ўша пайтда жуда катта ғамдек туюлган изтиробларни унуттирган, олдингидан ҳам яхшироқ ўқишга, ўрганишга ундаган.\nМен эса шуни била туриб: “Сизга ишонмайман”, дедим. Ва бунинг натижаси тезда намоён бўлди – мақсадга интилишингиз олдингидан ҳам сусайди. Ишончсизлик билан таъсир кўрсатмоқчи эдим, кутганимдай бўлмади. Шунда яна ўқитувчимнинг сўзларини эсладим: “Мен сизга ишонаман”.\nХонадан чиқиш олдидан ҳамкасбим сумкасидан ниманидир қидиришга тушди. “Нима йўқотдингиз?” деб сўрадим. У эса кулди: “Ҳеч нарса. Шу пайтгача бирор марта йўқотмаган бўлсам ҳам, уйнинг калитини тушириб қўйгандек бўлавераман. Сумкамни бир қараб, калитни кўрмагунимча кўнглим тинчимайди. Эрим доим: “Уйни қулфлаганмисан? Калитни йўқотмадингми?” деб ишончсизлик билан сўрайверганидан кейин, калитни тушириб қўйган бўлишим мумкин, деган ваҳима одатга айланиб қолди”.\nДугонам билан фалон куни фалон соатда кўришишга келишдик. Ўчакишгандай ўша куни қанча ҳаракат қилмай, учрашувга кеч қолдим. Узр сўрадим, дугонам келишилган вақтдан эртароқ келганини эшитгач, баттар хижолат бўлдим. “Телефон қилиб, айтмабсиз-да”, худди айб ундадек оғриндим. “Телефоним уйда қопкетибди”. Кулдим: “Шу бугунам ташлаб келасизми? Мен келмай қолганимда нима бўларди?” “Келмай қолмасдингиз... – деди дугонам хотиржам, – сиз билан келишиб бирор марта панд емадим. Барибир келасиз. Бир йил кейин бирор жойда учрашишга келишсак, ўшангача бирор марта хабарлашмасдан, айтган жойингизга боравераман. Чунки ўлимдан бошқа сабаб бўлмаса, албатта, келишингизга ишонаман”.\nШу гапдан кейин сабабсиз кечикишим мумкинми?..\nСиз: “Бу менга бир одат бўлди”, дедингиз. Кейин уялдингиз, кўзингизни олиб қочдингиз. “Сиз кучлисиз, – дедим. – Бундан катта синовлардан чиройли ўтгансиз. Бу одатдан ҳам қутуласиз, иншааллоҳ, сизга ишонаман”, дедим. Сўзларимда самимий эдим, кўзимга миннатдор боқдингиз. Биламан, ҳозироқ ўша одатдан воз кечолмайсиз, бу рост, лекин ҳар гал ўша ишга юз бурсангиз, сўзларимни эслашингизга ва бундан қутулиш учун бор кучингиз билан ҳаракат қилишингизга кўзим етади...


2019 йил бошидан буён қанча корхона ва ташкилот янги ташкил этилгани очиқланди | Qalampir.uz\nЖамият\t12 Октябрь 2019 10:57 1082\nЎзбекистонда тадбиркорлик муҳитини янада яхшилашга бўлган эътибор йил сайин ортиб бормоқда. Ўзбекистон Республикаси Давлат статистика қўмитасидан олинган хабарга кўра, шу йилнинг январь-сентябрь ойларида республикада 75,6 мингтага яқин корхоналар ва ташкилотлар янги ташкил этилди, бу эса ўтган йилнинг шу даврига нисбатан 32,8 мингтага кўпдир.\nРўйхатдан ўтган корхона ва ташкилотлар сони ўтган йилнинг шу даврига нисбатан 72,8 мингта (22,0 фоиз)га ўсган ҳамда уларнинг умумий сони 404,0 мингтани ташкил этган.\n2019 йилнинг 1 октябрь ҳолатига рўйхатдан ўтган корхоналар ва ташкилотлар сони 404,0 мингтага етиб, ўтган йилнинг шу даврига нисбатан 22,0 фоизга ўсган.\nИқтисодий фаолият турлари бўйича 24,8 фоиз савдо, 17,7 фоиз саноат, 9,2 фоиз қурилиш, 7,5 фоиз қишлоқ, ўрмон ва балиқ хўжалиги, 6,4 фоиз яшаш ва овқатланиш бўйича хизматлар, 3,9 фоиз ташиш ва сақлаш, 2,0 фоиз ахборот ва алоқа, 1,9 фоиз соғлиқни сақлаш ва ижтимоий хизматлар кўрсатиш ҳамда 26,6 фоиз бошқа фаолият турлари ҳиссасига тўғри келмоқда.\nҲудудлар бўйича рўйхатдан ўтган корхона ва ташкилотлар сони энг кўпи Тошкент шаҳри (84 минг 72 та), Тошкент (42 минг 283 та), Фарғона (35 минг 69 та), Андижон (32 минг 551 та) ва Самарқанд (32 минг 104 та) вилоятлари ҳиссасига тўғри келади. Аксинча, Сирдарё (12минг 941 та), Навоий (16 минг 37 та) ҳамда Жиззах (17 минг 651 та) вилоятларида корхоналар сони камлигини кузатиш мумкин.\nФаолият кўрсатаётган корхона ва ташкилотлар сони 386,0 мингтани ташкил этиб, ўтган йилнинг шу даврига солиштирилганда 69,3 мингтага (21,9 фоиз) ўсган. Ҳудудлар кесимида қаралганда, фаолият кўрсатаётган корхона ва ташкилотлар сони энг кўпи Тошкент шаҳри (80 минг 969 та), Тошкент (36 минг 842 та), Фарғона (34 минг 615 та), Андижон (31минг 221 та) ва Самарқанд (30 минг 466 та) вилоятлари ҳиссасига тўғри келади. Аксинча, Сирдарё (12 минг 189 та), Навоий (15 минг 693 та) ҳамда Жиззах (16 минг 863 та) вилоятларида корхоналар сони камлигини кузатиш мумкин.\n2019 йил январь-сентябрь ойларида 75 минг 635 та корхона ва ташкилотлар янги ташкил этилган бўлиб, бу кўрсаткич 2018 йилнинг шу даврига нисбатан 1,8 мартага кўпдир.\nЯнги ташкил этилган корхона ва ташкилотларнинг асосий қисми Тошкент шаҳри (15 минг 22 та), Тошкент (7 минг 421 та), Самарқанд (6 минг 497 та), Фарғона (6 минг 3 та), Бухоро (5 минг 279 та), Навоий (5минг 226 та), Андижон (4 минг 745 та), Наманган (4 минг 641 та) ва Қашқадарё (4543 та) вилоятлари ҳиссасига тўғри келади. Аксинча, Сирдарё (2 134 та), Жиззах (3 минг 125 та), Сурхондарё (3 минг 757 та), Хоразм (4 минг 98 та) вилоятлари ҳамда Қорақалпоғистон Республикасида (3 минг 144 та) корхона ва ташкилотларни ташкил этиш кўрсаткичи паст даражани акс эттирган.\nИқтисодий фаолият турлари кесимида, энг кўпи савдо (27 минг 991 та), саноат (15 минг 841 та), қурилиш (7 минг 288 та), қишлоқ, ўрмон ва балиқ хўжалиги (5 минг 472 та), яшаш ва овқатланиш бўйича хизматлар соҳаларида ташкил этилган. Энг ками эса соғлиқни сақлаш ва ижтимоий хизматлар кўрсатиш (1 минг 64 та), ахборот ва алоқа (1минг 298 та), ташиш ва сақлаш (2 минг 412 та) ҳамда бошқа фаолият турлари (8 минг 858 та) ҳиссасига тўғри келади.\n2019 йил 1 октябрь ҳолатига фаолият кўрсатаётган хорижий капитал иштирокидаги корхоналар сони 9 минг 732 тани ташкил этди. Ўтган йилнинг шу даврига нисбатан 2 минг 772 тага ёки 39,8 фоизга ўсган.\nУшбу корхоналарнинг асосий қисми Россия Федерацияси, Туркия Республикаси, Хитой Халқ Республикаси, Қозоғистон Республикаси ва Корея Республикаси ҳиссаларига тўғри келади.\nБу корхона ва ташкилотларнинг энг юқориси Тошкент шаҳри (5минг 778 та), Тошкент (1 минг 66 та), Самарқанд (500 та), Фарғона (387 та), Сурхондарё (307 та), Андижон (286 та), Бухоро (251 та) ва Наманган (205 та) вилоятлари ҳиссасига тўғри келади. Нисбатан камлари Хоразм (124 та), Сирдарё (146 та), Қашқадарё (178 та), Жиззах (179 та), Навоий (182 та) вилоятлари ҳамда Қорақалпоғистон Республикасига (143 та) тўғри келади.\nШунингдек, хорижий капитал иштирокидаги фаолият кўрсатаётган корхоналардан 4минг 891 таси қўшма корхоналар, 4 минг 841 таси эса хорижий корхоналар ҳисобига тўғри келади.\n2019 йилнинг январь-сентябрь ойларида хорижий капитал иштирокидаги янги ташкил этилган корхоналарнинг сони 2 минг 511 тани ташкил қилган. Бу кўрсаткич эса ўтган йилнинг шу даврига нисбатан 852 тага кўпайган.\nҲудудлар кесимида, хорижий капитал иштирокидаги янги ташкил этилган корхоналарнинг асосий қисми Тошкент шаҳар (1 минг 350 та ёки жамидаги улуши 53,8 фоиз), Тошкент вилояти (224 та ёки 8,9 фоиз) ва Сурхондарё вилоятлари (133 та ёки 5,3 фоиз) ҳиссаларига тўғри келади. Энг кам хорижий капитал иштирокидаги корхоналар Қорақалпоғистон Республикаси (28 та ёки 1,1 фоиз), Сирдарё вилояти (39 та ёки 1,6 фоиз) ва Хоразм вилояти (52 та ёки 2,1 фоиз) ҳиссаларига тўғри келади.\n01 Август 23:37 43029\n01 Август 09:46 38484\n01 Август 14:53 34278\n01 Август 18:59 32536\n03 Август 12:54 30200


5 мл эмульсияда фаол компоненти: Симетикон - 40 мг Бошқа компонентлари: Метил-4-гидроксибензоат, кармеллозанинг натрийли тузи, полисорбат 80, натрий цикламати, юқори дисперсли кремний икки оксиди, сахариннинг натрийли тузи, банан ҳидили хушбўй модда концентрати, хлорид кислотаси, тозаланган сув.\nМетеоризм, қоринни кепчиши, кўкрак ости соҳасида шишиш ва тўлиш ҳисси, ҳаддан ташқари ҳавони ютиш каби меъда-ичак йўлларидаги ортиқча газ тўпланиши билан боғлиқ касалликнинг барча кўринишлари, меъдада ёки ичакда газларнинг кўп тўпланиши чақирган диафрагмани юқори туриши оқибатидаги юрак томонидан шикоятлар, чақалоқлардаги ёки «уч ойлик» деб номланадиган санчиқ. Операциядан кейин кучли газ ҳосил бўлишида, қорин бўшлиғидаги тадқиқотларга (УТД, рентгенография ва бош.) тайёрганлик учун ва шунингдек иккиёқлама контрастлаш ёрдамида суръат олиш учун контраст воситаларнинг суспензисига қўшимча сифатида. Тензидлар (масалан, ювувчи воситалар) билан заҳарланишда кўпикни сўндирувчи сифатида.\nДозалаш учун ўрамга ўлчов қошиғи қўшиб берилган. Тўла ўлчов қошиғи Эспумизан 40 нинг 5 мл ни сиғдиради. Метеоризмда ва тўлиш ҳиссида катталарга: 2 ўлчов қошиқдан Эспумизан 40 суткада 3 дан 5 мартагача. Мактаб ёшидаги болаларга: 1-2 ўлчов қошиқдан Эспумизан 40 ни суткада 3 дан 5 мартагача. Чақалоқлар ва ёш болаларга: 1 ўлчов қошиқдан Эспумизан 40 ни суткада 3 дан 5 мартагача. Тасвирга олиш билан ўтказиладиган тадқиқотларга тайёрлашда: Тадқиқот ўтказишдан 1 сутка олдин 2 ўлчов қошиқдан Эспумизан 40 ни суткада 3 марта қабул қилинади ва яна 2 ўлчов қошиқ – тадқиқот ўтказиладиган куни эрталаб. Контраст воситаларнинг суспензияларига қўшимча сифатида: Икки томонлама контрастлаш ёрдамида тасвирга олиш учун - Эспумизан 40 нинг 4-8 ўлчов қошиғи контраст аралашманинг 1 л га қўшилади. Тензидлар билан заҳарланишда заҳарга қарши(ювувчи) восита сифатида, заҳарланишнинг оғирлигига қараб. Катталарга - Эспумизан 40 нинг 10-20 ўлчов қошиғи, болаларга – 2-10 ўлчов қошиғини қабул қиладилар. Қўллаш усули ва давомийлиги. Эспумизан 40 овқат вақтида ёки ундан сўнг, зарурат бўлганида, шунингдек уйқудан олдин ҳам қабул қилинади, чақалоқларга ва кичкина болаларга эмульсияни болалар овқати бор бутилкага ёки эмизишдан сўнг оз миқдордаги суюқликка қушиб берилади. Операциядан кейин ҳам қўллаш мумкин. Эспумизан 40 ни қанд сақламайди ва шунинг учун диабети бўлган беморлар ва овқатланиши бузилган пациентларга тўғри келади. Қўллаш давомийлиги. симптоматиканинг ривожланишига боғлиқ. Зарурати бўлганида Эспумизан 40 ни узоқроқ вақт давомида қўллаш ҳам мумкин. Истеъмол қилишдан олдин чайқатилади.\nЭспумизан 40 ни қўллаш билан боғлиқ бўлган ножўя таъсирлар ҳанузгача кузатилмаган. Кам ҳолларда ушбу препаратда сақланадиган ёрдамчи моддалардан биирига юқори сезувчанлик реакцияси ривожланиши мумкин. Бундай ҳолларда шифокорингизга мурожаат қилинг.\nЭспумизан 40 ни унда сақланадиган компонент метил-4-гидроксибензоатга юқори сезувчанликда қўллаш мумкин эмас (парагуруҳли аллергияни рўй бериш хавфи).\nҲомиладорлик ва эмизиш даврида Эспумизан 40 ни қабул қилишдан хавфсирамаслик мумкин. Эспумизан 40 реакцияга таъсир кўрсатмайди. Транспортни бошқариш ва шунингдек машиналарга хизмат кўрсатишга бўлган қобилият чекланмайди. Бошқа дори воситалари билан ўзаро таъсири. Эспумизан 40 ни бошқа дори воситалар билан ўзаро таъсирлари ҳозирги вақтгача маълум эмас.\n25 С дан юқори бўлмаган ҳароратда, болалар олаолмайдиган жойда сақлансин.


Сувни исроф қилманг — ЎЗБЕКИСТОН МУСУЛМОНЛАРИ ИДОРАСИ СИРДАРЁ ВИЛОЯТИ ВАКИЛЛИГИ\nСувни исроф қилманг\nСув – Яратган Роббимизнинг катта неъмати. Бу ҳақда Қуръони каримда шундай марҳамат қилинади:\n“Биз осмондан баракотли сув – ёмғир ёғдириб, унинг ёрдамида боғ-роғларни ва ўриб олинувчи дон-дунларни ҳамда тизилган (мевали) новдалари бўлган баланд хурмоларни ундириб ўстирдик. Бандаларга ризқ бўлсин учун (мана шундай қилдик). Яна у сув ёрдамида ўлик шаҳарни – ерни тирилтирдик. (Ўликларнинг ўз қабрларидан қайта тирилиб) чиқишлари ҳам мана шундай бўлур” (Қоф сураси 9-11-оятлар).\n“Сизлар ўзларингиз ичаётган сувни (ўйлаб) кўрдингизми? Уни булутлардан сизлар ёғдирдингизми ёки Биз ёғдирувчимизми? Агар Биз хоҳласак, уни шўр ва аччиқ қилиб қўйган бўлар эдик. Бас, (шу обиҳаёт учун ҳам) шукр қилмайсизми?” (Воқеа сураси, 68-70 -оятлари)\n“Нимани хор қилсанг, ўшанга муҳтож бўласан”, дейишади. Бугунги кунда мусулмонлар орасида сувни исроф қилаётган, бу бебаҳо неъматга бепарво муносабатда бўлаётган кишиларнинг ҳам борлиги афсусланарли. Ҳадиси шарифларда: “Исрофгар жаннатга кирмайди”, дейилган.\nҲозирги кунда жаҳонда ичимлик суви муаммоси энг биринчи даражали ташвишлардан бўлиб турибди. Бугунги кунда дунё аҳолисининг олтидан бир қисми тоза ичимлик сувига муҳтож. Дунёнинг жуда кўп мамлакатларида миллионлаб одамлар тоза ичимлик сувига ташна, бир челак сув учун жанжал-можаролар бўлаётган бир пайтда бизлар тоза ичимлик сувини жўмраклардан оқизиб қўйяпмиз. Тоза ичимлик суви билан экинларимизни суғорамиз, машинамизни ювамиз, ичимлик сувини салқинлатиш учун ҳовлиларимизга, кўчаларимизга сепамиз. Таҳорат ва ғусл қилишда одамларнинг қанчалар сув исроф қилаётганини кўрганда айниқса тежамкорлик деган нарса батамом унутилганига иқрор бўласиз. Аслида, бу исроф қилинаётган сувларнинг ҳар бир томчиси эгасининг зиёнига бўлади.\nПарвардигор барчамизни берган неъматларнинг қадрига етиб, исроф қилмасдан, уларнинг шукрини адо қилувчилардан айласин!


Мамлакат сиёсатининг устувор йўналиши пенсия ёшидагилар учун максимал даражада қулай шарт-шароитлар яратиш ҳисобланади, шу боисдан Данияни кўпчилик пенсионерлар учун жаннатмакон ўлка деб ҳисоблайди. Ушбу мамлакатдаги пенсионер ишлайдиган шахсларга нисбатан ўзини яхши таъминланганлигини ҳис қилади. Даниялик пенсионерларга юқори миқдордаги давлат пенсиясидан ташқари, жамғариб бориладиган пенсия фондида жамғармаларга эга бўладилар, бу эса пенсионернинг даромадини янада оширади.\nДания пенсия тизимига XIX асрнинг охирида асос солинган. Ўша пайтда ҳукумат 60 ёшга тўлган фуқароларни моддий жиҳатдан қўллаб-қувватлашга қарор қилган. Кўмак бўлиши учун меҳнат фаолияти ҳисобга олинадиган Германиядан фарқли равишда, мамлакатдаги фуқаролик ва яшаш принципидан фойдаланилган.\nЎн йилдан кейин ҳам тўлов тизими ўзгармаган, бироқ ХХ асрнинг ўрталарида давлат дотациялари ёки халқ пенсиясининг энг кам миқдори белгиланган. Кейинчалик пенсия бир нечта тўловлар суммасидан иборат бўлди:\n● асосий тўлов;\n● қўшимча тўлов, унинг миқдори оилавий аҳволига – пенсионер ёлғиз эканлигига ёки ёлғиз эмаслигига боғлиқ бўлади;\n● иш ҳақи ёки жамғармаларга боғлиқ қўшимча тўлов.\nМоҳиятига кўра, Данияда бундан таркибдаги пенсиялар бугунги кунда ҳам мавжуд. Тўғриси, пенсия тизими ривожланган йилларда уни ҳисоблаш принципларининг турлари бироз ўзгартирилди. Ҳозирги кунда пенсияга чиққан ҳар бир шахс қуйидаги пенсия тўловлари тўланади:\n● халқ пенсияси – давлат томонидан тўланади;\n● меҳнат пенсияси – пенсия жамғармаси томонидан тўланади.\nДавлат бундай стратегияси пенсионер узоқ муддат давомида мустақил ва ишга лаёқатли бўлиб қолишига қаратилган, сабаби пенсия ёшидагиларнинг кексалар уйларидаги таъминоти давлат маблағларини ҳисобидан амалга оширилади. Мамлакатда пенсионерларни қўшимча равишда қўллаб-қувватлаш мақсадида Даниядаги ҳар бир муниципалитетда ДанЭйдж жамоат ташкилоти бўлими очилган.


Россиядаги қотиллик: "Пушкинхонлар қаерда қолди?" - BBC News O'zbek\nРоссиядаги қотиллик: "Пушкинхонлар қаерда қолди?"\nФото муаллифлик ҳуқуқи Mk.ru\nImage caption Павел ушланган ва қотиллик содир этганлигини тан олган\nМосквада ўзбекистонлик сартарошнинг кундуз куни ошкора ўлдирилиши ижтимоий тармоқларни ларзага солди. Муносабат билдираётганлар қотилликни кескин қоралаган ва бундай ҳолатлар олди олиниши кераклигини урғулашган.\n"Шўрлик ватандошим, ўша ифлосларга зор термулиб жон берганингни кўриб менинг юрагим парча-парча бўлгандай бўлди! Лаънат, сенинг шу аҳволга тушушингга сабабчи бўлганларга. Аллоҳ кифоя қилсин уларга", - деб ёзади Erkin Eshmatov\nИлька Илькаев яхши кунлар келишидан умидвор эканини билдирган.\nМосквада ўзбекистонлик сартарошни ўлдирган шахс қўлга олинди\nНега москваликлар Ўзбекистондан келганларга уй ижара беришни истамайди?\n"Яхши кунлар келиб ҳамма ўзбеку тожиклар орқага кайтсак эдик, ўша кунлар келишини орзиқиб кутаман. Қанчалик оғир шунақа ҳодисани эшитиш, хўрлигинг кеб кетади".\nМосквада сартарошлик қилган 24 яшар Достонбек Адхамов 13 октябр куни маҳаллий аҳоли вакили бўлмиш Павел исмли шахс томонидан ўлдирилган.\nImage caption Ўзбекистонликлар Пушкинни танишини турли акциялар орқали "исботлаган"ди\n"Ўзбек йигитларга, Россияда ишлаётганларга раҳмим келади. Россияга борманглар демоқчиман", дейди Мамарайим Менглиев.\n- Шунчалик ҳам осонми, бир инсонни пичоқ тиқиб ўлдириб ташладия, жаллод. Аллоҳим жазосини бер. Ҳар нима дегим келяпти, ўзимни зўрға тутиб турибман. Худо жазосини берсин, чирисин қамоқда", деб ёзади Дилдора Раҳимова.\nМуниса Юсупова Достонбек Адхамов Москвага бориб пул топишга мажбур бўлганини айтади.\nФикр қолдирувчиларнинг орасида Россия билан виза режимини жорий қилиш керак деганлар ҳам бўлган.\nDilshodbek Xalilov бу ҳолатга нима учун Ўзбекистоннинг Россиядаги элчиси жим турганини сўраган. У ўзбеклар Пушкинни танимайди, деган Навальнийга қарши пушкинхонлик қилган қатламни ҳам фаол бўлишга чақирган.\n"Агар сартарош бола рус бўлиб бошқа жойда ўлдирилганда, Россия уруш очворарди. Ўзбек оч қорним тинч қулоғим, зато тинчмиз. Қани Ўзбекистоннинг Россиядаги элчиси, Қани бош прокурор, қани бу Ёшлар иттифоқи? Қани Пушкинчилар ролик тайёрламайсизларми. Эссиз, ўзбегим ўзга юртда ўлиб кетяпти, хор бўляпти. Аллоҳ бу укамизни шаҳидлар билан бирга қилсин. Оиласига энг чиройли сабр берсин. Ота-онаси касал экан жуда қийин бўлди бу оилага", - дейди Dilshodbek Xalilov.\n"Ватанида иш йўк, яхши ният билан иш топиб, оиласи ва ота-онасига ҳар ойда пул юбориб, ҳаёт қийинчиликларига бардош бериб, ҳамма дарди ичида бўлган ўзбек фарзанди шафқатсизларча ўлдирилди. Ота-она дод солади, фарёд чекади, лекин уни хеч ким эшитмайди. Ўзбек фарзандлари қачонгача увол бўлаверади? Кўнглим, юрагим ёриламан дейди", деб ёзади Ganizhon Atabekov.\nНаргиза Нуритдинова видеодаги қотиллик ота-онаси кўз ўнгида бир умрга қолишини айтади.\n"Такдир, пешонасида ёзилганакан шунака ваҳшийни қўлида ўлиши, уни инсон ҳам, - деб бўлмайди. Ота-онаси бу видеони кўриб, бир умр кўзларида қолиб кетади. Одамлар бунчалик ҳам бефарқ бўлишмаса. Достонбекни жойи жаннатда бўлсин, охирати обод булсин. Ҳамма мусофирда юрган ватандошларимизни Аллоҳим турли бало-қазолардан, бемаҳал ўлимдан Ўзи асрасин", - деб ёзади Наргиза Нуритдинова.\nОна шаҳри Фарғонага самолёт орқали олиб келинган Достонбек Адхамов 17 октябр куни тупроққа қўйилган.\nЖиноят содир этган шахс тез орада ушланган, дастлабки тергов вақтида у қотиллик содир этганлигини тан олган.\nОлдинроқ ижтимоий тармоқлар ва маҳаллий матбуот 24 ёшли Ўзбекистондан келиб сартарошлик қилувчи Достонбек Адхамовнинг сих билан берилган зарба натижасида ҳалок бўлганини ёзганди.\nYoutube тармоғида қотиллик онлари акс этган видео жойлаштирилган.\nКўчадан ўтиб кетаётганлар воқеага аралашмаган. Зарба еган шахс ерга йиқилган, аммо ўтиришга ҳаракат қилган.\nЎзи ҳужум қилган шахснинг ҳамон ётиб қолмаганини кўрган бу одам ортга қайтиб келган ва у йиқилгач яна йўлида давом этган.\nВидеони жойлаштирган киши ушбу сартарошни яхши таниганини ва жанжал арзимаган 200 рублни деб келиб чиққанини ёзган.\nВидеога ёзилган изоҳда айтилишича, мижоз ўзига ёқмаган соч турмаги учун сартарошдан ана шу тарзда ўч олган.\nВидеони жойлаштирган шахс сартарош ўзбекистонлик 24 ёшли Достонбек Адхамов эканлигини айтган.\nУ ушбу ҳудудда қўли гул сартарош сифатида ном чиқарган бўлган.


Осиё ўйинларини футболчиларимиз бошлаб беришади - Халқ сўзи\n15:04 26 Июль 2018 Спорт\nЯна бир неча кундан сўнг Жакартада Осиё ўйинлари старт олади. Турган гапки, спорт турлари ичида, айниқса, футбол бўйича баҳсларга қизиқиш юқори даражада бўлади.\nОлдинроқ ушбу нуфузли мусобақада иштирок этадиган футболчиларимиз рўйхатини эълон қилган эдик. Терма жамоамиз мусобақада “B” гуруҳидан жой олган. Гуруҳ босқичида Равшан Ҳайдаров шогирдларига Таиланд, Бангладеш ва Қатар терма жамоалари рақиб бўлади.\nОсиё ўйинлари ташкилий қўмитаси (INASGOC) бугун футбол бўйича гуруҳ босқичи учрашувлари тақвимини маълум қилди. Унга кўра, Ўзбекистон терма жамоаси 14 август куни биринчи тур доирасида Бангладеш терма жамоасига қарши майдонга тушади.\nЭътиборингизга терма жамоамизнинг гуруҳ босқичидаги учрашувлари санаси ва вақтини маълум қиламиз:\n14 август, 1-тур:\nЎзбекистон – Бангладеш\nЖакарта. “Пакансари” стадиони\n16 август, 2-тур:\nҚатар – Ўзбекистон\n19 август, 3-тур:\nТаиланд – Ўзбекистон\nИзоҳ: Ўйинлар бошланиши Тошкент вақти билан кўрсатилган\nЭслатиб ўтамиз, XVIII Осиё ўйинларининг тантанали очилиш маросими Жакартадаги “Gelora Bung Karno Stadium”да 18 август куни маҳаллий вақт билан 18:08(Тошкент вақти билан – 16:08) да бошланади.


2019 ЙИЛ 1-СОН\n«UzBridge» ахборот-таҳлилий электрон журналининг 2-сонига чоп этиладиган илмий мақолалар талаблари\nЎзбекистон Республикаси Вазирлар Маҳкамаси ҳузуридаги “Эл-юрт умиди” жамғармасининг “UzBridge” электрон илмий-оммабоп журнали 2-сонига мақолалар ҳамда бой илмий ва амалий тажрибага эга ватандошларимизнинг очерклари 2019 йил 1-августга қадар қабул қилинади.\nМазкур электрон-журнал Ўзбекистон Республикаси Олий аттестация комиссиясининг 2019 йилги диссертациялар асосий илмий натижаларини чоп этиш учун тавсия этилган илмий нашрлар рўйхатига қуйидаги 5 та йўналиш бўйича киритилган:\n1)\tтарих фанлари (07.00.00);\n2)\tиқтисодиёт фанлари (08.00.00);\n3)\tпедагогика фанлари (13.00.00);\n4)\tсоциология фанлари (22.00.00);\n5)\tсиёсий фанлар (23.00.00).\nМақолалар ҳамда очеркларни uzbridgejournal@gmail.com электрон манзили орқали юборишингиз мумкин. Тел. +998-712-030-051.\n«UzBridge» ахборот-таҳлилий электрон журналига тақдим этиладиган илмий мақолаларга қўйиладиган асосий талаблар бу борадаги жаҳон андозалари ҳамда Ўзбекистонда яқиндан бери амал қилаётган PhD тадқиқотлари тизимидаги андозалардан келиб чиқади.\nЖурнал бундай юқори талаблар ўрнатиш орқали ўз муаллифларини аста-секин халқаро андозаларга мослашиб боришида яқиндан кўмак бериш вазифасини бажаради.\nҚўшимча саволлар, талаб ва таклифлар бўйича таҳририят электрон манзили ёки электрон журнал “Форум”и орқали мурожаат этиш мумкин.\n1. Муаллиф томонидан тақдим этилаётган илмий мақола мавзуси «UzBridge» ахборот-таҳлилий электрон журналининг “Журнал бўлимлари” рукнида келтирилган йўналишларнинг бирига мос келиши лозим.\n2. Мақолалар асосан эмпирик тадқиқот, кейс-стади, адабиётлар таҳлили ва шарҳ, мета-анализ, назария, амалиёт, услубиёт, профессионал илмий тақриз ва бошқа тавсифга эга бўлиши кўзда тутилади.\nУшбу қисмда муаллифнинг исми-шарифи (отасининг исми билан), иш жойи ва лавозими, илмий даражаси ва унвони, электрон почта манзили ва мулоқот телефон рақамлари киритилади.\nМақола аннотацияси кўпи билан 50 сўздан иборат бўлган, мақоланинг умумий мазмунини қисқача тарзда ёритиб берувчи қисм ҳисобланади. Мақола аннотацияси тадқиқот муаммоси, унинг долзарблиги, тадқиқот муаммосини очиб бериш учун қўлланилган методология, тадқиқот натижалари, мақоланинг тўла мазмунидан келиб чиққан ҳолда муаллифнинг илмий ва амалий ҳиссасининг қисқача баёни ҳисобланади. Мақола аннотацияси ўзбек, руc ҳамда инглиз тилларида тақдим этилиши шарт.\nТаянч сўзлар мақола мазмуни ва мақсадини энг қисқа мазмунда очиб берувчи калит сўзлар ҳисобланади. scholar.google.com ёки google.com қидирув тизимида мақола осон ва энг биринчи саҳифаларда топилиши учун таянч сўзларнинг ҳар бири асосий матн таркибида ўртача 5-10 марта такрорланиши тавсия этилади. Таянч сўзлар ўзбек, руc ҳамда инглиз тилларида тақдим этилиши керак.\n•\tмуаллифлар исми-шарифи, (йили), китоб номи, нашр манзили (Россия, Ўзбекистон ва ҳ.к.), нашриёт номи;\n•\tмуаллифлар исми-шарифи, (йили), мақола номи, журнал номи, нашри, сони, бетлари.\n5.\tМақола матни шрифти “Times New Roman”да, 14 кегелда бўлиб, қаторлар оралиқлари масофаси 1 интервалда бўлиши тавсия этилади. Мақола матни саҳифасининг барча (ўнг, чап, юқори ва қуйи) томонидан 2 сантиметрдан иборат масофа қолдирилади. Мақоланинг максимал ҳажми чекланмагани ҳолда, энг минимал ҳажми 4-6 бетдан кам бўлмаслиги тавсия этилади. Фойдаланилган адабиётлар сони ҳам камида 10-15 манбадан иборат бўлиши мақола сифатининг муҳим шарти бўлиб хизмат қилади.\n6.\tМақолада жадвал номлари унинг юқори қисмида, чизма ёки расмлар номлари уларнинг қуйи қисмида берилади. Албатта, мақолада зарур ўринларда жадвал, чизма ва расмларнинг берилиши мақола сифатини оширувчи манба бўлиб хизмат қилади.\n7.\tМақолада фойдаланилган жадвал, чизма ва расмларнинг манбааси ўша бетнинг пастки қисмида “Сноска” дастури орқали Гарвард шаклида ифодаланиши керак.\n8.\tМақола ичида берилувчи ҳаволалар Гарвард шакли (Наrvard style) талаблари асосида қуйидагича берилади:\n•\tЯгона муаллифли мақола учун (Фамилия, йили) – масалан (Аҳмедов, 2019);\n•\tИкки муаллифли мақола учун (Фамилия ва Фамилия, йил) – масалан (Аҳмедов ва Собиров, 2019);\n•\tИккитадан ортиқ муаллифли мақола учун (Фамилия ва бошқ., йил) – масалан (Аҳмедов ва бошқ., 2019);\n•\tБир нечта алоҳида мақолалар учун (Фамилия, йил; Фамилия, йил… (алифбо тартибида)) – масалан (Аҳмедов, 2019; Собиров, 2018; …)\n9.\tМақолалар ўзбек, рус ёки инглиз тилларида тақдим этилиши мумкин.